text:
20 Buki Nobo na Papiamento pa Mucha y Hoben
Oranjestad – Proyecto Idioma di Departamento di Enseñansa Aruba tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente.
Tin titulo pa klas 2 di scol basico te cu e klasnan di examen di scol secundario. A parti esakinan exitosamente caba bou di tur scol. E bukinan no ta na benta den libreria, pero si t’ey pa fia na Biblioteca Nacional y na tur MFA.
Un grupo grandi di colaborador, principalmente local, pero tambe internacional a skirbi, traduci, ilustra y coregi e materialnan nobo. E trabounan aki a sosode bou encargo y guia di Sra. Gina Ramsbottom, redactor y coordinado di e trabounan di produccion y publicacion di ficcion/no-ficcion na Proyecto Idioma den Enseñansa. Sra Audrey Tromp-Wouters, coordinado di Proyecto Idioma, a percura pa tur e rekistitonan pa financiamento di FDA.
Resultado ta, cu tin un cantidad grandi di buki varia pa ofrece e muchanan, di cual mayoria ta obra original, pero tin 3 traduccion tambe.
Tema
E temanan a wordo selecta teniendo cuenta cu cada grupo meta specifico. Algun ehempel di tema pa scol basico y special: amistad, termento (‘bullying’), proteccion di flora y fauna di Aruba, deporte / perseverancia y trahamento den team. Tema pa e hobennan ta inclui peer pressure, namoramento, bida social di hoben y e consecuencianan di embaraso hubenil / uzo di droga.
Autor
Bou di e autornan nobo (y algun estableci) por conta Desiree Croes, Lorena Boekhoudt-Almary, Beth Briñez Albertsz, Danielle Janga, Marvis Engelhardt, Shaila Vrolijk, Desiree Correa, Yolanda Croes, Diana Marchena-Martes, Ria Arrindell-Broeks, Gina Ramsbottom, Diana Lebacs di Corsou (traduccion), Loekie Morales di Sint Maarten (traduccion) y Sally Green di Inglatera (traduccion).
Aunke Papiamento no ta forma parti di e curiculo (ainda) pa mayoria di e scolnan basico -cu excepcion di e scolnan multilingual- no por enfatisa suficientemente e importancia di laga e muchanan familiarisa nan mes na scol basico caba cu e dushi experiencia di lesa buki na Papiamento. Un motibo urgente pa esaki, ta e echo cu na scol secundario e muchanan si ta haya Papiamento como materia.
Pa yuda maestro facilita e proceso di familiarisacion aki y trata e importancia di lesamento en general na un forma mas amplio, Sra. Angelique Maduro di Proyecto Idioma den Enseñansa a ofrece guia den forma di workshop y katern cu informacion y tips. Tambe a pidi cada scol basico pa apunta un maestro pa coordina actividad of les rond di lesamento na nan scol. Na 2018 lo pone sugerencia tocante lesamento pa mayor y educador riba e website di DEA: [ea.aw]
Ilustracion
Otro profesional cu a traha riba e bukinan nobo ta inclui e ilustradonan: Sheila Werleman, Gairo Tromp, Melusina Gunsam, Diego van Koetsveld, Roxana Rodriguez, Ariadna Faries, Marlon Tjung Agnie, Lara Kuiperi, Beth Briñez Alberstz, Mitchell Rustveld, Barbara Meaux-O’Connor, Ria Arrindell-Broeks.
Fotografia pa e kaft di e buki Den kibra di marduga tabata den man di Edsel Sint Jago.
Traduccion
E siguiente traductornan a contribui: Margriet Geerman (d.f.m.), Marlon van der Linde y Juan Maduro. Encarga cu diseño di e bukinan tabata: Irene Peterson, Joost Horward di Adctra, Shaitza Olivieira, Glenny Grigg, Nicolas Silva y Marlon Tjung Agnie. Responsabel pa coreccion di idioma tabata: Rubia Bernabela, Swinda de Cuba-Arends, Elvia Solognier, Evelyn Ruiz-Croes, Maureen Molina-Luidens, Marlon van der Linde, Roy Solognier, Sue-Ann Ras, Swinda Schwengle y Selvia Lumenier.
Un danki na FDA pa por a haci financiamento di e bukinan posibel. Y un pabien grandi na Proyecto Idioma den Enseñansa, na tur e autornan, e demas colaboradornan y naturalmente e muchanan!Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


c: text/html

text:
AOV y AWW ta keda paga riba prome dia di cada luna
Cu orguyo SVb ta anuncia cu entrante luna di september 2014 Departamento di Pensioen ta cuminsa paga e pensioen di AOV y AWW riba dia 1, esta e prome dia di cada luna. E espacio di esaki a ser crea despues di a introduci e sistema nobo na Pensioen, e asina yama sistema PRAS (Pensioen Registratie & Administratie Systeem).
Banco di Seguro Social Aruba SVb ta anuncia cu esaki ta dentra na vigor entrante e proximo pago di pensioen den luna di september.
Cu introduccion di e sistema aki 1 aña pasa SVb a finalisa e proceso di automatisa y digitalisa e proceso di pensioen di AOV y AWW. Awor cu tur e discrepancianan cual un sistema nobo ta bin cun’e a ser resolvi, SVb ta usa e espacio liber aki pa brinda un mihor servicio na su clientenan. Mirando cu e cantidad di pensionadonan a crece y ta sigui crece segun proyeccionnan pa e proximo añanan, SVb ta sigui inverti y asina por sigui brinda tur pensionado un nivel halto di servicio di parti di SVb.
SVb ta felicita y tambe gradici tur colega di Departamento di Pensioen kendenan a contribui grandemente na e exito di e sistema nobo. En especial SVb ta felicita sr. Luis Tromp, Hoofd di Departamento di Pensioen, cu e logro aki. Luis for di comienso cu a cuminsa na Departamento di Pensioen 3 aña pasa a visiona e cambio aki cu awe tur nos pensionadonan por haya un servicio mas eficiente y rapido di SVb.
SVb tambe kier a gradici tur nos clientenan pa e comprencion cu nos a ricibi den caso cu durante e prome lunanan despues di e introduccion di e sistema nobo algo por a bay fout cu nan pensioen.
Ta bon pa tuma nota cu den caso cu dia 1 ta cay riba un diasabra, diadomingo of un dia di fiesta, SVb ta paga e pensioen riba e proximo dia di trabao riba cual banconan ta habri. Bao ningun circumstancia SVb ta paga un pensioen prome cu dia 1 di e luna ariba cual e pensioen tin referencia.
Pa mas informacion por tuma contacto cu Departamento di Pensioen na 527-2760 of mediante email na pensioenen@svbaruba.org. Tambe por haya informacion di pensioen riba SVb su website na www.svbaruba.org/pensioen.

robotstxt: allowed

filter: keep


text:
Diamars atardi net ora cu un patruya pasando den Tanki Leendert a tuma nota di un accidente net dilanti Tur Dia Foodmart. Tabata trata aki di un accidente unda un auto bayendo direccion pariba a bay bira na man robez net ora ciclista bayendo pariba tambe ta pasa y a dal esaki. E ciclista a resulta levemente herida pero no tabata desea presencia ni asistencia di ambulans. Despues di cu polis a tuma e datonan e ciclista a subi su bicicleta y a bay for di e sitio.
0 thoughts on “Auto a bay bira na man robez net ora ciclista ta pasa y a dal esaki”
-
Ki mishi cyclista pasa auto na man robes????? Segun mi ta naq man drechi e ora bo tin cu pasa.


text:
Analisis Politico 2021 | Atan Lee Jr. Entrepreneur & Xclusivo Team
Manage episode 295908724 series 2801599
Den e episodio aki nos a tene un combersacion cu Atan Lee Jr. encuanto su analisis Politico pa e elecion di Aruba cu lo tuma lugar dia 25 di Juni 2021.
Atan Lee Jr. hunto cu colega Jacky Wernet di Xclusivo Magazine Online twt super activo e periodo aki di e elecion electoral di Aruba unda nan a host various online debate cu diferente politico nan ariba diferente tema. Na banda di esaki Atan Lee Jr twt tambe e moderador di e exitoso evento "E debate".
Den nos entrevista Atan Lee Jr a comparti cu nos various punto nan cu ela observa den e temporada aki. E periodo aki twt uno sigur unda e pueblo a puntra hopi pa contenido, y por remarka cu tin mas demanda pa esaki tambe. Den elecionnan anterior e enfoke twt hopi riba sticker actie of fiesta, y e biaha aki e twt mas riba contenido. Na banda di esaki por a nota tambe cu tin hopi mas partido chikito/nobo y cu un aprecio di pueblo pa cu esaki demonstrando un sentimento di cambio bou di nos communidad.
Nos a puntra Atan Lee Jr - kico ta su prognose pa resultado di elecion - ela comparti cu esaki ta sigur un pregunta dificil pero si cu elecion aki lo trece cambio y ta interesante pa wak ken lo ta partido nan cu tin e "willingness" pa traha cu otro! Na banda di esaki Atan Lee Jr a comparti various tipnan kico bo por haci si ainda bo tin duda pa ken pa vota y tambe su analisis di e "political landscape" na Aruba ela bisa nos:
1. Nos ta wak hopi punto di comun entre politiconan
2. Por nota un cambio den mindset y mas un realisacion cu nos mester traha hunto
3. Tin un aire nobo den politica na Aruba unda e demanda ta mas riba contenido
4. Campaña di antes no ta traha mas
5. Menos enfoke riba atake personal pero mas riba e contenido y nan plannan.
Tune in y haya sa mas!
Pa mas informacion di Xclusivo Magazine:
https://www.facebook.com/xclusivomagazine
123 afleveringen


text:
Durante luna di September e Proyecto JUMP 18 a ser lanza hunto cu HOH bou guia di pediatra dr. Jamiu Busari. Un Proyecto super positivo cu tin como meta primordial pa prevencion di obesidad cerca muchanan na unda ta enfoca riba e mucha y tambe su famia. Despues di e lansamento e Proyecto a haya un acogida super positivo y awe orguyosamente por bisa cu tin registra 18 mucha pa start cu e trayecto di JUMP 18.
Dr. Busari a duna di conoce cu algun siman pasa a tene un anochi di informacion y recientemente a cuminsa cu e prome carousel na unda ta mira tres professional cada uno mey ora. Durante e prome carousel a atende 6 mucha hunto cu nan famia y esaki lo sosode 3 siman durante weekend te ora a mira tur 18 mucha. A haya feedback positivo di mayor tocante e start di e Proyecto na unda ta tene e carousel den weekend pa asina tene cuenta cu hopi ta traha den siman. Riba diasabra durante e carousel nan a mira un pediatra, dietista, trahado social y tur na un solo luga den un lapso di tempo di un ora y mey.


text:
plataforma
aruba
arts education hub
plataforma aruba ta un organisacion non-profit cu ta desaroya proyectonan artistico y educativo
pa e comunidad
Arubano.
nos kier trece arte visual y e comunidad di Aruba mas
cerca di otro. nos proyectonan
ta traha den colaboracion cu
artistanan local y profesionalnan den e sector
di educacion artistico.
cua ta nos vision
y mision?
kico ta arte visual contemporaneo?
pakico arte y enseñansa?
kico ta
art mediation?
Join nos diamars, 29 di maart na Cas di Cultura pa un charla riba e topico di mobilidad artistico. Nos a invita experto Marie Fol pa papia tocante oportunidadnan internacional y posibilidadnan di subsidio pa biaha. E charla ta relevante pa artistanan visual cu ta biba y traha na Aruba.
Partners pa e evento aki: Cas di Cultura, On the Move, Transartists, y Salt Art Mediation.
nos proyectonan actual


text:
CONOCE
E EKIPO CU E UNICO META
ARUBA
Movimiento Electoral di Pueblo (MEP) tin e ekipo di candidato cu vision, determinacion y curason pa hunto logra cosnan grandi pa Aruba. Pa e eleccion di 25 di juni venidero, MEP ta pidi pueblo di Aruba un biaha mas e confiansa y sosten pa sigui cu e trabounan di recuperacion pa logra pone Aruba bek riba e caminda cu ya tabata logrando, un Pais cu orden y stabilidad financiero, cu tin confiansa y respet den Reino. Cu bo nos ta avansa, Hunto cu bo, nos por enfrenta retonan, saca Aruba di pandemia, pone Aruba para bek riba propio forsa y saca Aruba padilanti.
Nos Lider
Evelyn Wever-Croes
Durante e ultimo 3 aña y mey di gobernacion, Evelyn a sa di surpasa hopi reto. Retonan financiero, retonan social, retonan cu situacion politico na Venezuela, retonan den Reino y retonan den coalicion.
Pero sin duda e reto mas grandi ta e maneho di un Pais den e crisis ocasiona pa e pandemia mundial di COVID-19. E pandemia a duna Evelyn e oportunidad di demostra Aruba y mundo henter su calidadnan di liderazgo: firme – empatico – profesional – integro y confiabel.


text:
Observacion
E ultimo siman di campeonato 2021-2022 a yega pero e top cuater ekiponan ya ta defini y ta sigura un puesto den playoff, ya tabatin hasta ‘loting’ caba pa dicidi e fecha y wega nan. E cuater ekiponan cu ta bai playoff ta RCA, Dakota, Britannia y La Fama. No tin niun chens matematico mas pa bin un cambio den esaki, esey ta rason cu e ‘loting’ di playoff ya a tuma lugar y e schedule nan ta cla caba.
Siman pasa Nacional a gana e ‘hoger-beroep’ den un caso di protest di e partido contra Riverplate den di dos rond y a logra haya nan tres puntanan bek (p’e wega ey), pero, no a keda cla ainda cu e otro ‘hoger-beroep’ p’e e wega contra RCA, kiermeen ainda nan por haya un punta bek, y RCA por perde dos punta ainda, cual lo cambia e top di tabla un biaha mas, ban wak.
E clasico entre RCA y Dakota den e fin di siman cu a pasa no a mustra un wega di nivel halto realmente cu nos ta custumbra den e clasico, e tabata mas bien un partido tenso, cu bon cantidad di fanatico na stadion, pero man’e m’a bisa e tabata mas bien un ‘rehearsal’ pa playoff y “bragging rights” di ken tin e “upperhand” entre e dos colosonan aki.
RCA a gana y bon gana, tabatin algun controversia den e partido aki, no grave, pero e no tabata un partido “clean cut”. Tabatin hopi protesta y ‘batimento di boca’ den e transcurso di e wega, hopi complica toch! e no tabata un wega bistoso, cu tur respet p’e referee a cargo, e por a bai foi man si no tabata p’e hecho, y pa suerte, cu e dos ekiponan aki ya tabata clasifica pa playoff. Locual si mi ta puntra ta; dicon no ta pon’e e mihor referee di Aruba fluit e partido aki? y esey ta tambe e di dos biaha e campeonato aki, cu tur dos referee nan cu badge di FIFA tabata parti di e mirones nan. Un clasico toch ta keda un clasico, e mihor dos ekiponan di e campeonato mester bai cu e mihor oficialnan, punt uit.
E partido di siman tabata entre Estrella y United, un partido di banda pa banda, cu hopi golnan, y e magia di Denrick Lopez, electrisante! dos ekipo cu ta bai hunga e playoff di ‘promocion/degradacion’ contra e ekiponan posiciona como 2 y 3 den Division Uno, pa wak ken lo milita den Division Honor e siguiente campeonato. Mientras cu Bubali si a keda oficialmente den ultimo lugar riba tabla y ta descende automaticamente pa Division Uno.
Resumen di siman 17 – antesala di 18
Britannia vs Caravel
Un partido unda Caravel mester a gana pa ainda keda na bida y tin ainda un chens matematico pa drenta playoff, pero, tabatin mester di dos victoria propio combina cu dos derota di La Fama den e ultimo dos partidonan cu ta keda, pero debi na un doelsaldo inferior mester a gana e weganan ey cu score abulta. Britannia ya ta clasifica, pero, pa keda cu e tercer puesto riba tabla mester evita perde punta.
Un partido balansa unda cu Britannia a sa di probecha di un bon oportunidad na minuut 28, y pa medio di un gol di Pieter Susebeek, un biaha mas cu un bon partido, y ta riba un “hot streak”, ta anota su di ocho gol den mesun cantidad di wega, sigur un di e “uitblinkers” den Division Honor e di dos half di e campeonato aki.
Caravel ta responde cu hopi atake y presion den un partido competitivo y poco aspero, pero no ta logra concretisa, danki na entre otro e labor grandi di e portero Ruben Quero den su debut p’e pumanan di Piedra Plat.
E stokada final pa Caravel a yega na minuut 89 unda cu e substituto Jesus Holguin a pon’e bala den net p’e victoria pa Britannia cu score di 2-0. Cu e resultado aki tambe Caravel ta keda oficialmente elimina foi contencion pa playoff, cementando tambe asina oficialmente e clasificacion di SV La Fama.
“King of the Match” ta e portero di Britannia, Jose Quero, c’un sensacional debut pa su ekipo. Den siman 18, e ultimo siman di campeonato regular, Britannia lo hunga contra Dakota riba Diasabra anochi y Caravel lo midi forsa cu Nacional Diadomingo anochi.
Estrella vs United – ‘Partido di Siman’
E oncena di Papilon y e conhunto Nortero ta e dos ekiponan cu ta bai disputa e playoff di Promocion/Degradacion na final di e campeonato hunto cu e di dos y tres clasifica den Division Uno.
Un partido frenetico cu den cuminsamento tabata parce cu Estrella lo a bai cu e tres puntanan. E prome gol ya a cai na minuut 3 caba pa Estrella, pa medio di nan goleador Trevor Faro. Ta Faro mes ta anota atrobe na minuut 9 pa aumenta e bentaha pa e naranhadanan di Santa Cruz, 2-0.
United no a flakea y ta responde bon toch y na minuut 19 t’e volante Cederick Lopez, c’un bon partido, ta anota pa corta e bentaha di Estrella na 1-2.
Na minuut 32 ta toca turno n’e goleador Denrick Lopez, ex Estrella, pa empata e wega pa United, 2-2. Pero, net 7 minuut despues ta Trevor Faro mes t’esun cu ta anota atrobe pa duna Estrella bentaha di 3-2. Hattrick pa Trevor Faro, pa un total di 11 gol pa empata p’e di shete lugar riba tabla di goleadornan.
T’asina mes halftime ta bai aden, cu Estrella cu’n bentaha minimo.
Na minuut 58 ta Miguel Dominguez ta anota pa United empata e partido na 3-3, e partido di “toma y dam’e” awor, electricante! Estrella ta anota atrobe na minuut 74 pa medio di Norwin Werleman, pa bai ariba 4-3.
Awor t’e goleador Denrick Lopez ta tuma over e control di e partido, y ta anota su di dos gol di e wega na minuut 79 pa su ekipo United empata e wega na 4-4.
Ora cu a parc’e cu e partido lo bai termina empata na cuater, ta Denrick “Den Den” Lopez mes ta produci un momento di magia y den un tiro liber ta anota den “stoppage time” na minuut 90+4 pa su hattrick, pero mas importante ainda p’e victoria emfatico di 5-4 pa United riba Estrella den e miho partido di siman 17.
“King of the Match” sin ningun duda ta Denrick Lopez cu awor ta number cinco riba tabla di goleadornan cu 16 gol den 17 wega, algun di e golnan ey mas bien ‘piesanan di joya’.
RCA vs Dakota – e Clasico
E clasico tabata mas bien un partido calcula, tenso y traba. Cos por a bai foi man na cualkier momento tambe, un clasico no mucho bistoso. RCA a bin hasi nan business y a bai cu e tres puntanan. Cu business mi kiermeen cu nan sa precies kiko pa hasi pa gan’e wega. Dakota no a sa di responde n’e wega aki, y algun momentonan clave a defini nan derota, pero, asina mes nan tabata tin chens, pero no a probecha ora mester, RCA si a probecha di nan oportunidad nan. Futbol t’asina, tin biaha t’un paar di momentonan chikito ta dicidi un partido di 90 minuut.
E prome gol di wega a cai na minuut 11 caba pa RCA, gol di e rechtsback Marc Jacobs, foi un rebote despues di un tiro liber. E gol aki di biaha a dicta e tempo, e aspecto mental di e partido, unda cu Dakota a cuminsa mas bien purba ‘catch up’ cu RCA, nan semper tabata riba e “back foot”.
Dakota a semi bin bek den di dos tempo y na minuut 49, Fernando de Sousa a haya y a anota un penalty p’e empate na 1-1. Tabata parc’e cu Dakota lo a bons bek n’e momento ey y tabatin hasta chens pa busca e victoria, pero, helaas no tabata asina.
Mientras cu Dakota tabata falta definicion den e ultimo 16, faltando punteria na varios ocasion, y tambe debi n’e bon actuacion di Samir Erasmus den gol p’e tricolornan.
RCA a sabi di probecha di dos situacion similar foi tiro liber pa anota, nan di dos gol tambe, na minuut 69; Erik Santos ta anota foi un rebote ora cu e portero hoben Jahmani Eisden no por a controla e tiro, e ‘box out’ di Dakota pa yuda nan portero tampoco a funciona den e ocasion aki, un biaha mas (apesar cu den e prome gol tabatin protesta pa kizas un pushamento prome c’e gol, enfin), RCA 2 – Dakota 1.
Pa ora cu RCA a haya nan prome carchi geel te na minuut 74, ya Dakota tabatin tres geel y un cora caba. E dos carchi coranan cu Dakota a haya den e di dos mitar no a yuda nan esfuerso pa bin bek y busca e empate y kizas mas. Elogio n’e nuebe hunadornan cu a keda riba cancha pa Dakota, nan a duna 110% te na final, e ‘amarillonan’ a mas bien ‘tira nan mes den pia’; pa gana un clasico mester di full concentracion y tambe tur piesa disponibel.
Resultado final RCA 2 – Dakota 1. “King of the Match” ta comparti entre Samir Erasmus y Erik Santos di RCA.
RCA ta keto bai ‘invicto’ den a campeonato aki y t’awor den prome lugar riba tabla, provisionalmente, pendiente e decision di “hoger-beroep”. Den siman 18, RCA ta topa cu La Fama Diabierna anochi y Dakota cu Britannia Diasabra anochi.
Riverplate vs La Fama
E partido aki mester tabata un ‘must win’ pa La Fama den nan afan pa yega playoff, si Caravel a gana nan wega contra Britannia, pero no tabata asina. La Fama a clasifica oficialmente n’e momento cu Caravel a perde nan wega. Asina mes La Fama a bin hunga pa gana, merito pa nan, Riverplate tambe! p’aso apesar cu nan ya a wordo elimina foi contencion pa playoff, nan a bin tur cu tur den e wega aki y brinda nos un bon partido.
E prome gol a cai hopi trempan pa La Fama, na minuut 2 caba, Ransey trimon a habri marcacion, Riverplate 0 – La Fama 1. Ta Ransey Trimon mes ta aumenta e bentaha di La Fama na 2-0 cu su di dos gol na minuut 48.
E partido, hopi interesante den di dos tempo ora cu Riverplate a cuminsa tin mas iniciativa pa bai de atake. Nan prome gol a yega na minuut 62 pa medio di e medio- campista Bernard Smolders y despues nan a hasta empata e wega na minuut 84 pa medio di Siljean Vrolijk.
Tur cos tabata parc’e cu e ekiponan lo bai parti punta, pero na minuut 92 ta Marc Laurence, e rechtsback di La Fama ta dicidi e resultado cu su gol agonico den tempo extra. Riverplate 2 – La Fama 3.
“King of the Match” ta Ransey Trimon pa su dobbel y bon trabou en general den e wega.
Den siman 18, Riverplate ta hunga contra United riba Diasabra atardi y La Fama ta bai contra RCA Diabierna anochi.
Nacional vs Bubali
E derbi di Noord no ta e mes’un di antes. Bubali a pasa den un campeonato dificil unda nan ta decendiendo pa Division Uno, mientras cu Nacional tabata hopi serca di yega playoff, pa algun punta nan no ta bai make e.
E partido man’e a spera tabata di un banda so, Nacional a mas bien domina den tur aspecto. E prome gol di Nacional a cai na minuut 7 pa medio di Kenroy Ranger. despues ta Kenroy Ranger mes ta anota atrobe p’e 2-0 na minuut 20, esey tambe tabata Ranger su di shete gol den dos wega! Despues ta sigui e gol di Jose (Leo) Pulido di distancia p’e 3-0.
Den di dos tempo Devis Oliveros, e capitan di Nacional mes ta tuma over y ta score tres gol sigui na minuut 55, 73, y 90 pa su hattrick y victoria di Nacional cu anotacion di 6-0. Cu e hattrick aki, Oliveros ta yega na ocupa e puesto tres riba tabla di goleador cu 19 gol, solamente cuater gol tras di e lider Jhon Silva di RCA y un gol so trei Sebastian Montoya di Dakota, algo cu tabata mustra casi imposibel algun siman pasa, pero Oliveros ta ainda den contencion cu un wega mas pa bai.
“King of the Match” ta Devis Oliveros di Nacional.
Den e ultimo siman di campeonato Nacional lo hunga contra Caravel Diadomingo anochi y Bubali lo despedi di Division Honor den e wega contra Estrella Diadomingo atardi.
Te otro siman


text:
Mi mester paga pa un trouwboek ku mi no mester?
Desèmber ta luna di kos bon, awaseru, Pasku i si… matrimonio! Shonnan bondia i bon siman. Laga nos habri siman ku otro tema ku semper tin su kosnan. Ban wak e pregunta i bo ta komprondé kiko mi kemen:
Geraldine, mi ta bai kasa ku mi amiga di 3 aña, mi a n’amorá di dje, mi ke hasi’é mi partner di bida i mama di mi futuro yunan. Kranshi a bisa mi ku mi tin gastu ku trouwboek, mi no ta komprondé dikon mi tin ku paga pa un trouwboek mi no a pidi nan pa un trouwboek, mi ke kasa manera lei ta bisa. señora Geraldine por klarami un ratu?
Danki pa e pregunta i sigur unu ku a pone mi smail un ratu; laga nos ban wak kiko lei ta stipulá riba matrimonio, trouwboek i akte:
Tur hende ku ke kasa mester deklará na otro ku nan ta tuma otro komo esposo(a) i ku nan ta kumpli ku tur nan debernan, ku lei ta mara na e matrimonio. E ora ei e ámtenar di kranshi ta deklará bosnan hòmber i muhé dus kasá di otro.
Mi a revisá lei i mi a haña un artíkulo ku yamá “bewijs van het bestaan van het huwelijk”. E artíkulo aki ta stipulá ku un matrimonio ku a tuma lugá aki na Kòrsou por wordu probá ku un huwelijksakte/akta matrimonial, anto e artíkulo ta sigui stipulá ku den kaso ku no tin huwelijksakte por proba esaki di otro manera. Pero e otro maneranan no ta papia di un trouwboek.
Ku otro palabra un trouwboek no tin un status ofisial, e ta nada mas ku un rekuerdo i ta algu ku ta duna e seremonia di kasamentu supstansha. E trouwboek, of familieboek ta wòrdu husá pa pone nòmber di esnan ku a kasa, nòmber di nan mama i tata, tambe nòmber di testigunan. E dokumento ku pa lei ku si ta ofisial ta e akte di matrimonio ku ta registrá na kranshi i ku pa semper bo por pidi unu, pero bo tin di paga pe tambe. Si un persona divorsiá e trouwboek no ta reflehá esei i atrobe kualke kambio hurídiko tuma lugá despues di matrimonio tur ta wòrdu registrá na kranshi por medio di un akte. Dus ora yiu nanse, ora morto kai i na ora di divorsio.
Den sala di korte e dokumentu ku semper un hues ta rekonos’é ta un akta, pa esei ta e dokumentu ku ta bin for di un instansha instituí pa lei.
Pues ya bo sa, matrimonio ta algu bunita, serio i pa bida largu. E ta trese kambionan profundo den bo posishon hurídiko, i un matrimonio ta kosta sèn!
Un trouwboek no tin un status ofisial pero e ta un bunita rekuerdo di e enlase matrimonial entre dos persona. Anto promé ku mi sera kòrda esaki. Mi konseho personal i profeshonal ta bo tur esnan ku awe ta wak kurason den wowo di bo future pareha i despues bo ke pidi kos malu p’é!
Promé ku bo formalisá bo bida buska konseho hurídiko i un abogado semper ta e miho amigu ku bo por konta riba dje!


text:
Juliana di Hulanda
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Juliana Louise Emma Marie Wilhelmina (30 di april 1909 – 20 di maart 2004) tabata reina di Reino Hulandes entre 1948 y 1980. E tabata e unico yiu di Reina Wilhelmina y su esposo, Principe Henry.
MatrimonioEditá
Na e Weganan Olympico di Winter 1936 na Bavaria, el a sera conoci cu Principe Bernhard di Lippe-Biesterfeld, un aristocrata Aleman hoben. Princesa Juliana a namora di Principe Bernhard. Su amor p'e tabata asina profundo cu el a sa di soporta nan separacion durante e guera y tambe e relacionnan extramarital di Principe Bernhard y su yiunan ilegitimo. Princes Juliana y Principe Bernhard a haya cuater yiu: Princesa Beatrix (naci na 1938), Princesa Irene (naci na 1939), Princesa Margriet (naci na 1943) y Princesa Christina (naci na 1947).
Durante e Segunda Guera Mundial el a biba den exilo hunto cu su yiunan na Ottawa, Canada.
AscensionEditá
Reina Wilhelmina, mama di princesa Juliana a abdica na 1948. Despues di esaki a corona Princesa Juliana como Reina di Reino Hulandes. Su yiu muhe, princesa Beatrix, a sigui'e como reina na 1980, despues di su abdicacion.[1]
Durante su reinado, tanto Indonesia como Suriname a declara nan independencia (na 1949 y 1975).


text:
Departamento di Enseñansa Aruba (DEA), seccion examen, ta informa cu inscripcion
pa Landsexamen MAVO, HAVO y VWO pa aña 2022 -2023 ta habri te cu 12 oktober
2022.
Ken por participa?
Landsexamen ta brinda e oportunidad pa haal un diploma di MAVO, HAVO of VWO na un manera flexibel.
Un “landsexamen” ta igual na e examen di un scol secundario y un diploma di
landsexamen MAVO, HAVO of VWO tin e mesun balor cu e diploma obteni via un scol secundario. Landsexamen ta aplica e mesun exigencianan pa examen (exameneisen) y e mesun “schriftelijke centrale examens”.
Esnan cu no ta bishita scol secundario (mas) pero cu ainda kier haal nan diploma, como tambe esnan cu kier haal certificado pa un of mas materia (vak) specifico por inscribi pa participa na Landsexamen. Esnan cu scoge pa participa na landsexamen no ta obliga pa haci examen den tur materia pareu. Bo por scoge pa haci examen y haal “deelcertificaten” pa un (1) of mas materia durante diferente aña escolar. Cada
candidato tin maximo 10 aña pa haal su diploma via landsexamen.
Riba nos website ea.aw riba e pagina di Landsexamen por haya mas informacion di e similaridadnan y e diferencianan entre Landsexamen y scol secundario.
Con pa inscribi?
Pa inscribi mester yena formulario digital di inscripcion cu ta riba nos website
www.ea.aw. Aki tambe lo mester upload un extracto di registro civil (afl. 5,-) cu no ta
mas bieu cu 6 luna.
Mas informacion
Pa tur informacion tocante Landsexamen mester download e “Informatiebrochure
Landsexamen 2023” for di nos website. Bay na www.ea.aw y riba e pagina principal
busca Landsexamen na letter (L) den e alfabet menu. Ta sugeri candidatonan y interesadonan pa sigui Departamento di Enseñansa Aruba riba Facebook y/of Instagram @EducationAruba pa keda na altura di tur informacion.


text:
Trabou serio ta wordo haci pa Aruba por conoce stabilidad financiero na bienestar di un y tur
Den lineanan grandi Minister Xiomara Maduro ta splica riba e trabaonan cu a wordo realiza den e prome aña di gobernacion Gabinete Wever-Croes II. COVID19 a afecta nos finansa publico grandemente y den e prome aña di gobernacion nos a dedica pa reduci e deficit cu e pandemia aki a trece cune pa Aruba. E deficit di 1028 miyon florin ta wordo reduci grandemente den apenas 3 aña di tempo. Tur esfuerso ta dirigi pa Aruba por conoce atrobe un surplus.
Gobierno a sa di cumpli cu tur su debernan financiero
Den e prome aña di gobernacion, Gobierno a sa di cumpli cu tur su debernan financiero y a traha pa mantene e credibilidad financiero di nos pais. Aruba a mantene su rating di inversion cerca Standard & Poor’s y Fitch cu a cambia Aruba su rating di negativo pa stabiel, cu ta un noticia positivo pa Aruba por atrae inversionistanan.
Aruba ta score positivo den e lucha contra labamento di placa y financiamento di terorismo
Un otro logro pa Pais Aruba ta e evaluacion positivo cu Aruba a ricibi di Caribbean Financial Action Task Force (CFATF). Aruba y Bermuda tabata e unico dos paisnan den region di Caribe cu un score positivo den e lucha contra labamento di placa y financiamento di terorismo. Esaki ta un señal fuerte na inversionistanan cu Aruba su sistema financiero ta uno integro.
Ta sigui cumpli cu condicionnan di Hulanda pa ricibi sosten di likides y cu Landspakket
Gobierno a sigui traha na un forma constructivo pa sigui cumpli cu e condicionnan di Hulanda pa por ricibi sosten di likides y tambe pa por cumpli cu e Landspakket acorda entre Hulanda y Aruba. Pa nos Pais por ta mas fuerte y resiliente den cuadro di e ehecucion di e Landspakket a introduci un garantia di deposito pa sigura stabilidad di nos sistema financiero y proteccion di e consumidor. A haci investigacion riba, entre otro, maneho y otorgacion di subsidio y ta bay fortifica e funcionamento di e departamentonan crucial pa maneho financiero di Pais Aruba.
Gobierno ta trahando riba cambionan pa un sistema fiscal mas simple y husto
Riba tereno fiscal gobierno a prepara cambionan pa yega na un sistema fiscal mas simpel y husto pa Aruba. Na comienso di aña a organisa session di ‘stakeholders’ pa asina haya informa, ricibi comentario y sugerencia di varios gremio. A prepara pa e introduccion di un sistema di BTW, pero debi na e inflacion mundial creciente, a pospone esaki y na su lugar ta prepara un ‘Plan di Impuesto 2023’ cu ta keda presenta fin di september proximo.
Gobierno ta presenta Presupuesto 2023 na tempo
Riba e tereno presupuestario, Gobierno a traha pa cumpli na presenta presupuesto 2023 na ora, conforme locual nos Constitucion ta prescribi. Esaki despues di 15 aña cu Gobierno no a logra entrega prespuesto na ora na Parlamento di Aruba.
A contene gasto di personal y baha gasto di servicio y producto
Den e prome aña di gobernacion a traha na un manera responsabel pa reduci gasto di gobernacion door di contene gasto di personal y baha gasto di servicio y producto. Tambe a percura pa hiba un maneho di no crea debe innecesario, pa asina baha e presion riba nos finansa publico.
Minister Maduro ta enfatisa, cu den e temponan dificil aki, Pueblo por tin e trankilidad cu trabou serio ta wordo haci pa Aruba por conoce stabilidad financiero na bienestar di un y tur.


text:
Habitantenan di casnan di pueblo, pa ta mas exacto banda di Semeleerstraat 80, tin un paar di persona cu ta bibando den e pida mondi aki.
E caso aki sigur ta uno peligroso ya cu pa di prome, no sa ki tipo di hendenan esaki ta y di dos, e ta un situacion cu nos na Aruba no conoce. Habitantenan di e bario a tuma contacto cu polis, kende a bisa cu mester yama Guarda Nos Costa. Ora cu a yama Guarda Nos Costa, a bin resulta cu nan no ta bin busca ilegal unda cu ta. Ta solamente si nan wordo gara na pia di trabao, e ora Guarda Nos Costa ta bay cu nan.
Pregunta a keda e ora: ken mester yama e ora? Ta haci apelacion pa autoridadnan concerni, pa por fabor haci algo cu e asunto ak. Si habitantenan tuma ley den nan man, e ora si polis kier rabia y aresta hende. Pero ken ta sali na vanguardia di e habitantenan aki?
Ta spera cu esaki yega na oido di minister di Husticia, mr. Andin Bikker, pa asina e asunto aki wordo resolvi na e miho manera.


text:
Bioversidat
Fortifiká e blòkinan di nos naturalesa
Tur sorto di naturalesa ta uni na mundu. Esaki nos ta yama un variashon natural di biodiversidat. Mas diferente nos naturalesa ta, mas mihó esaki ta. Biodiversidat ta birando ménos, por ehèmpel pa motibu di agrikultura òf disminushon di mondinan. Esaki ta hasi nos sistema ekológiko muchu mas vulnerabel.
WWF su meta prinsipal ta pa restourá e balansa entre e ser humano i naturalesa. Pa hasi esaki, nos mester kambia e disminushon di biodiversidat pa kresementu. Esaki nos ta yama Dobla e Kurva.
Kada Bes Ménos
Nos naturalesa ta deteriorando. Segun e último edishon di Living Planet Report di 2020, e kantidat di populashon di piskanan, paranan, mamíferonan, anfibionan i reptilnan, a bira menos ku 68% for di 1970. Esaki gran parti ta dor di destrukshon di nan habitat, pa motibu di agrikultura òf dimas piskamentu. Pero yagmentu i yagmentu ilegal, konstrukshon di infrastruktura, polushon i kambio klimátiko tambe tin influensia.
Nos ta biba den un emergensia global. Aktividatnan humano ta saka e klima for di balansa i e ta eksigí mas di e ekosistemanan natural ku esakinan por soportá.
E krisis di klima, kuminda i naturalesa ta konektá ku otro. Produkshon eksesivo i konsumo ta kausa mas emishon di CO2, ta menasá salú di hende i di medio ambiente i ta destruí naturalesa.
E Risíkonan ta Evidente
E gastu di intervenshon ta nifiká un tiki esfuerso kompará ku e gastu di no hasi nada. Mas ku mitar di GDP global ta depende hopi òf gran parti di naturalesa. No hasi nada pa redusí emishon di gas di invernadero i e pèrdida di naturalesa ta un di e riesgonan di mas grandi pa humanidat. Solushonnan natural i positivo por generá hopi sèn den oportunidatnan pa negoshi i un gran kantidat di trabounan nobo.
Nos tin e oportunidat úniko pa kambia e rumbo – pa hende i planeta. Nos por stabilisá nos klima atrobe si nos kuminsá awor. Lidernan di gobièrnu mester tuma desishonnan krusial tokante klima i biodiversidat. Ta e oportunidat pa kambia nos relashon ku naturalesa den un forma ku ta benefisiá nos hendenan i tambe nos medio ambiente.
Nos mester i nos por stòp e pèrdida di biodiversidat. Nos por kambia e pèrdida aki den restorashon di naturalesa. Nos ta yama esaki Dobla e kurva; nos ta dobla e kurva pa krea un mundu ku un naturalesa mas positivo. For di Karibe Hulandes, nos por logra e 3 metanan aki ku por kontribuí na mas biodiversidat.
-
1
Peskeria Sostenibel
Dòbel e impakto di peskeria sostenibel.
-
2
Áreanan Protehá
Protehá 30% di tera i laman.
-
3
Redusí Polushon di plèstik
No mas plèstik den naturalesa den 2030.


text:
Ningun comerciante na Aruba y ATIA sigur no a para kla pa wanta un aumento di salario minimo pa 2.5%. Michel Henriquez, presidente di e instituto a splica cu como ATIA, nan a vocifera esaki caba na gobierno. Tin e Sociaal Economische Raad, cu ta e conseho socio economico cu ta duna conseho pa subi’e cu 1%. Gobierno a pidi nan pa wak un biaha mas y asina mes el a bin bek mescos. Gobierno unilateralmente a dicidi di toch his’e cu 2.5% y comercio no ta looking forward pa subida den e gastonan di haci negoshi na Aruba. Aworaki tin cu biba cu esey.
Henriquez a splica cu no ta ni chikito ni grandi tampoco cu ta wordo paga minimumloon, pero tur gasto cu bin acerca cu hisa e salarionan aki y no ta algo cu comerciantenan cu a traha pe. Si gobiernonan sinta den sapato di e comerciante y tuma e decision unilatermente pa subi’e pa yuda e clase trahado cu por tin comprension pe, pero pesey mes e advies ta bisa hustificadamente por duna 1% y no 2.5%.
No a wak ainda e conseho di Raad van Advies, cu tambe ta suppose di a duna un comentario riba dje, pero di loke a compronde, nan no a desvia di esun di SER tampoco. Esaki un biaha mas, ATIA ta lamenta cu gobierno no ta sigui conseho di e instancianan aki y ta bay riba nan mes pa haci e aumentonan aki y cu lo tin efecto sigur riba cierto negoshinan, vooral esunnan cu ta emplea y ta traha den e bracket di salario aki, Henriquez a comenta.


text: Diamars, pa mas of menos 10’or di anochi, Central ta manda patruya na de Vuyst caminda cu lo tabata tin un acumulacion di algun hoben baldadi. Dos patruya, hunto cu un unidad K9 a dirigi pa de Vuyst. Eynan nan no a topa ningun agrupacion. Tur cos tabata mustra rustig. Hobennan cu tabata sinta bao di un gazebo a cana bay na nan cas. Polis a papia cu e dama yama M., habitante di un cas den e bario, a declara cu e grupo di mucha hombernan baldadi for di e bario ta molesti’e y su yiu homber constantemente. El a bisa tambe cu despues cu polis a bin, e grupo a core bay. M. lo yama bek si e sigui haya molester. Central a wordo poni na altura.


text:
ATIA representando comercio a tuma nota di e comentario di Minister di Finansas encuanto e introduccion di ley di “Voldoening op Aangifte Winstbelasting” (VAS) y no ta comparti e opinion di e mandatario.
Na 2012, ATIA en berdad a bai di acuerdo y a firma e protocol di Impuesto den Dialogo Social, incluyendo e introduccion di VAS. ATIA no ta contra e introduccion di e ley di VAS, pero si contra e manera cu e la wordo introduci. Ta importante pa remarca cu e ley di VAS conforme e protocol lo mester a wordo introduci na 2013 y no dos aña despues di un manera abrupto. Manera menciona den ATIA su comunicado di prensa anterior: e “deadline” di 30 di december ta inaceptabel mirando cu ta introduci cambionan den vispera di fin di aña cu ta bolbe afecta comercio.
Tambe mester menciona cu ATIA na 2012 a firma pa un pakete total di reformanan y incentivanan fiscal y no solamente algun reforma. Gobierno atrobe ta “cherry pick” locual ta cumbini gobierno y no ta cumpli cu tur e resto di puntonan den e protocolnan firma durante Dialogo Social. Gremionan comercial no tey pa gaba gobierno sino pa vigila y purba mengua e efecto di medidanan di gobierno riba comercio. Gobierno lastimamente no por cu critica y ta “out of touch” cu e situacion cu tin den comercio na Aruba.


text:
E prohibishon di baki di kuminda di foam ta drenta na vigor dia 1 di ougùstùs 2022.
E prohibishon akí ta konta pa tur hende na Boneiru ku ta bende òf duna baki di kuminda di
foam ku ta usa un biaha so.
E prohibishon ta regardá solamente baki di kuminda trahá di e material foam. Ta trata di baki di kuminda pa bai kuné, pa tur sorto di kuminda i e sousnan korespondiente, ku bo por kome mesora, direktamente for di e baki i ku bo no tin mester di kushiná òf prepará mas aleu (manera hasa, herebé òf kenta). Pensa riba baki di kuminda pa bai kuné di foam ku òf sin tapa i kùp di foam pa por ehèmpel sòpi.
Un ehèmpel di empake ku no ta kai bou di e prohibishon ta entre otro empake pa produktonan di karni den e kulernan di supermarket. E prohibishon no ta konta tampoko pa baki di kuminda di otro material ku no ta foam. Pensa akí riba kùp trahá di plèstik tradishonal òf bioplèstik.
Entidat Públiko di Boneiru ta enkurashá tur hende pa hasi uso di artíkulonan reusabel ora esei ta posibel. Komo habitante i bishitante di e isla akí nos tur tin nos propio responsabilidat pa tene nos ambiente di biba i nos naturalesa limpi i saludabel. Bai por ehèmpel ku bo propio kosnan manera kuchara, fòrki i kuchú òf un propio beker òf tèrmo pa bebe. Negoshinan di hòreka i risòrtnan por pensa por ehèmpel riba keda sin duna richi desechabel pa bebe (ku no ta di plèstik), a ménos ku un wéspet pidi pa esaki.
Supervishon Direktorado di Supervishon i Mantenshon di Lei a bishitá diferente supermarket, negoshi
di hòreka i ‘foodtruck’. E inspectornan a mira ku ya kaba hopi di e negoshinan akí ta tene nan mes na e prohibishon pa saku, kuchara, fòrki, kuchú, richi i kos pa drai bibida di plèstik. Ta hopi positivo ku nan ta kumpli bon ku e prohibishon.
Nos ta haña importante ku empresanan ku ainda ta usa plèstik desechabel i despues di 1 di ougùstùs ainda ta usa empake di kuminda di foam, rápidamente tambe ta pasa over pa otro opshonnan. Na fin di luna di ougùstùs e supervisornan di Direktorado di Supervishon i Mantenshon di Lei ta bai kontrolá atrobe. Empresanan ku ta sigui usa plèstik desechabel, por risibí un atvertensia riba papel. Den kaso ku e empresa ketu bai ta sigui hasi uso di plèstik desechabel i empake di kuminda di foam, e ora ei ta inisiá un trayekto formal di mantenshon di lei atministrativo. Esaki ta nifiká ku e empresa por haña un but.
Lesa mas informashon tokante e prohibishon akí i e prohibishon di plèstik desechabel riba nos wèpsait www.bonairegov.com. Òf manda un email ku bo preguntanan na plasticvrij@bonairegov.com


text:
Ta masha importante pa nos muchanan ta bon informa tocante di historia di nos pais, nos tradicion y nos celebracionnan cultural. Desde su entrada como e mandatario encarga cu Cultura, Minister Xiomara Maduro a bin cu un maneho pa educa y informa nos muchanan y asina Ministerio di Cultura hunto Comision Celebracion Dianan Nacional a bin ta percura pa scolnan ricibi material informativo y ilustrativo di nos Dianan Nacional y Fiestanan Cultural.
Pa locual ta e celebracion di Dia di Himno y Bandera e aña aki den cual Aruba ta celebra cu 45 aña pasa nos a hisa e bandera di Aruba y a canta ‘Aruba Dushi Tera’ pa prome biaha como nos Himno di Aruba, tur alumno di scolnan preparatorio, basico y enseñansa special a ricibi un buki ilustrativo cu tin como titulo “Mucha Crioyo Mi Ta” scirbi pa Edselyn Figaroa y ilustra y diseña pa Leidys Ledezma, un buki dedica na nos isla Aruba, caminda ta splica e historia riba nos himno y bandera como tambe material ilustrativo.


text:
Publiká riba 05 Sèptèmber 2022
WILLEMSTAD – Ta atvertí pa no usa spinazi fresku di e marka JUMBO paketá den saku di 450 gram (no labá) ni esun den saku di 600 gram (labá).
E kadena di supermarket hulandes JUMBO a emití un atvertensia pa saka spinazi fresku no labá, paketá den saku di 450 gram i spinazi fresku labá den saku di 600 gram for di merkado. Motibu di e atvertensia ta ku ta eksistí e posibilidat ku e produktonan akí ta kontaminá ku e bakteria Escherichia coli di e variedat ku ta produsí un toksina ku yama Shiga. E bakteria akí ku ta identifiká tambe komo STEC, ta un bakteria ku generalmente ta presente den tripa i sushi di hende i animal. E bakteria STEC por forma un peliger pa salú, spesialmente serka señoranan na estado, mucha chikitu, hende di edat avansá, i hende ku tin un sistema imunológiko debilitá.
Públiko konsumidó mester kontrolá riba e saku di spinazi marka JUMBO i chèk e kódigo 8711715882363 i esun 8718452309870 ku fecha di vensementu promé ku 6-sep-2022. Si bo no por desifrá e kódigo no usa e produkto. Esaki ta konta tambe pa restaurantnan i tur mini i super merkado. E Servisio di Higiena (THZ) tambe ta hasiendo bishita den lugánan ku ta bende e produkto(nan) akí. Dado kaso abo komo konsumidó tin e produkto(nan) akí na kas, por fabor deshasí di nan. Pa mas informashon por yama THZ na 432-2867 òf bishitá wèpsait di e kompania mes.


text:
Ephrem J lo presentá konsierto lokal bailabel
Hopi t’esnan ku a pa basta aña kaba ta siguiendo pasonan di e artista internashonal Yu di Kòrsou Ephrem J, ku a sa di ta sentro di atenshon na varios konsierto fo’i tera: di Argentina pa Mexico pa Los Angeles te Warshaw, Spaña, Bèlgika i Inglatera. Ku hopi orguyo hopi Yu di Kòrsou por opservá e akogida grandi di Ephrem J pafó di pais, ku ta interpretá su propio komposishonnan i algun “cover” den su estilo úniko. Hopi a puntra, ki dia nan por mira Ephrem J aki na Kòrsou bibu.


text:
Café the Plaza situa na Renaissaince Marketplace ta celebrando su di 25 anja di aniversario cu hopi divertishon y weganan. Henter luna di Oktober lo ta jena cu festividad. Entre otro karaoke contest, descuentonan increibel, weganan pa mucha, un Old-timer show y e competencia di e homber di mas fuerte. Premionan ta consisiti di pasashi cortesia di Insel Air, gift certificates, boternan di binja y mucho mas. Parti di e ganashi acumula riba nos luna di aniversario lo bai pa SABA, e fundashon cu ta kwida nos grandi nan di Aruba. E competencia di e homber di mas fuerte ta un evento nobo, esaki lo cuminsa pa 6 or pm riba diahuebs 6 di Oktober, 2016. Participantenan ta wordo invita, particularmente e atletanan di Cross Fit, e competencia aki ta un demostrashon di musculo y forsa. Boso por spera di wak trekmento di Truck, coremento di tire, bari y hisamento di peso. Pueblo tin un otro reto, cu ta ensera para riba un pia riba un palo pa mas tempo posibel. Participantenan por registra riba nos side pa solamente AWG 5,– (esaki lo bai completamente pa SABA) cu chens di cai den premionan grandioso., e competencia lo tuma luga entre 7 cu 8 pm. Riba e anochi di e homber di mas fuerte, lo tin como entretenimiento DJ y MC. Di e 20 participante di musculo, 10 lo pasa pe gran final cu lo tuma luga riba diadumingo 9 di Oktober entre 4 y 8 pm. E ganador absoluto lo haja un pasashi ida y vuelta pa Miami cortesia di Insel Air y pa e runners-up tambe lo tin tremendo premio. ‘N Fuzion lo ta e banda cu lo ta animando e diadumingo aki for di 8-11 pm. Riba e segundo weekend tambe lo tin actividad pa tur mucha cuminsando for di merdia te cu 6 pm, tambe un Old-timer show di 3-9 pm. DJ y MC tambe lo tey. Lo tin Shoarma stand cu sate y French fries y diferente cos di bebe cu lo juda pa kita tur hamber y sed; Fresh FM, Cool FM y Power FM lo ta e radionan cu lo zorg pa cover e evenemento. E sponser di mas grandi di e actividad di Cafe the Plaza ta Balashi Beer. Riba luna di Oktober ta bai tin weganan di raspa y gana cu chens di gana hopi premio, entre otro cahanan di Balashi, Chill, gift certificates, lunch y dinner certificates, pasashi y hopi mas. Pa cada AWG 25,– of mas cu bo gasta ta dunabo chens di gana premio. Di 12-19 di Oktober tur hende ta haja 25% di descuento riba nan recibo di cuminda, tambe lo ta bai tin musica en bibo tur anochi pa deileita tur hende presente riba luna di Oktober. Un contest di canto lo tuma luga entre e café team di e anochi. E ganador di e contest aki lo risibi premio for di Titos Vodka y tambe for di Balashi y Chill. Sponsernan di e luna di aniversario di Café the Plaza ta Balashi Beer, Chill, Insel Air, Aruba Wine and Dine, Pepia Est, Renaissance Marketplace, Okeanos Spa, Renaissance Resort, Twist of Favors, Travel Store Aruba, Aruba Medical Assistance y ASD.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text: Djasabra 16 juli 2023 ront di 09:15 wardacosta a haci un control riba e boto Cassandra cu matricula A-2410 cu tabata biniendo for di rumbo di Venezuela. Abordo tabatin dos tripulante masculino, ambos nacionalidad Hulandes, biba na Aruba. Durante e control conhunto cu cacho di BOT K-9 a bin encontra 2 pakete. Despues di investigación a resulta cu e paketenan tabata contene droga. E capitán i tripulante a wordo detení pa transportashon di droga i pasa ofer pa departamento di UGC/KPA pa mas investigación .


text:
TA KONSIENTEMENTE VIA ENSEÑANSA HULANDA A PURBA TENE NOS BOBO I DIVIDÍ! E ta pruebá dor di Universidat di Leiden. Pesei nos historia mester penetrá den skol.
Durante un investigashon ku Abigaïl Mahalja Boelijn di Trabou pa Kòrsou TPK a realisá, a bin topa ku un artíkulo di Universidat di Leiden relashoná ku un investigashon ku historiadó i investigadó señora Margo Groenewoud (ku ta aktivo na Universidat di Kòrsou tambe) a hasi na aña 2017. For di e investigashon aki por konkluí ku ta for di aña 1915 hulandesnan a trese misionarionan na nos pais pa tene órden sosial, pas, trankilidat i enseñansa den nos skolnan. Te na 1953 nan tabatin hopi influensha riba skol pagabel i skolnan pober. Pesei konsientemente hopi hende no tabata haña enseñansa adekuá pa alkansá nan nivel di mas haltu. Ku otro palabra, tabata tene e pueblo konsientemente bobo. For di e tempu aki kaba tabata eduká nos hendenan pa bira mansu.
For di e temporada ei konsientemente a kuminsá ku e segregashon entre pober i riku. Skolnan den kunuku tabata pòrnada i skolnan den suidat tabata skolnan ku tin ku paga p’e.
Pues, si bo tabata inteligente, pero bo tabata bini for di famianan pober, ta skolnan di kunuku bo ta bai kaminda bo no por desaroyá bo inteligensia. Awendia ahinda aki aya tin e diskriminashon aki den nos komunidat. Tur skol no ta na mes un nivel i no tin mes un materialnan.
Na 1915, momentu ku Refeneria a bini nos pais, e komunidat tabata konsistí di 85% Afro Kurasoleño desendientenan di katibu. E tempu ei frater i sùrnan tabata duna lès i a oprimí nos hendenan pa respetá frater i sùrnan. Anto di e forma aki a hasi pa nos ta mansu. Te awe ora un hende lanta para pa su derecho o borotá un tiki, nos ta yam’e onbeskòp i sin rèspèt i nos ta hala para na banda lag’e pará su so dor di berguensa. Siendo e hendenan tin rason den loke nan ta trese dilanti.
Señora Groenewoud a investigá e bida sosial entre 1915-1973 i kon desidido e influensha di iglesia katóliko tabata den e desaroyonan sosial di nos hendenan. Enseñansa di Kòrsou te ku awe no tin e kontenido pa siña nos para pa nos derechinan, krea mentalidat independiente i patriótiko. Semper a laga nos hende nan sinti nan menos dor di dominá nan for di iglesia katóliko i spiritualidat di e tempu ayá pa dilanti. Tradishonal manera nos ta, nos a keda semper ku miedu pa habri boka papia, habri nos boka sin violensia i lanta pa nos mes derechonan.
Pero hulandesnan si ta bon den esaki. Ta hopi straño ku esaki si frater i sùrnan no a siña nos, tòg? “Voor jezelf opkomen”, nan ta yama esaki.
Pesei awendia nos ku nos a kustumbrá di yama otro bobo, djis pa baha e otro i sinti bo mes superior, paso ta esei semper nos antepasadonan a lanta aden. Un kustumber robes.
Fuente: wèpsait di Universidat di Leiden


text:
ORANJESTAD- 24 januari 2022. Segun resumen di awe 230 persona a recupera y un total di 83 caso nobo di COVID-19 a keda registra di cual 17 ta no-residente. E cifranan aki ta representa un 'Positivity rate' bou di nos residentenan di 55%. E cantidad di casonan activo di COVID-19 pa awe ta 583 y cantidad di fayecidonan relaciona cu COVID-19 a aumenta na 193, pues dos fayecido mas. Durante di e un siman; di 21 di januari pa awe, un total di 6 persona a fayece, mayoria ta personanan cu condicion di salud delicado y edad avansa. Condolencia y forza na famianan. Datos ta ilustra casonan nobo di COVID cu un averahe semanal di 204 caso pa dia y un averahe di 'Positivity rate' semanal di 55% pa dia.
Actualmente na Aruba tin 33 persona interna cu of debi na COVID di cual den ICU tin 3 persona y riba piso general tin 30. Na Colombia tin actualmente 6 persona den ICU y ninguno (0) riba piso general.


text:
ORANJESTAD – Diasabra mainta a reina un ambiente completamente diferente na Welcome Plaza na salida di waf; uno cu a anima tanto bishitantenan abordo di e crucero Disney Fantasy como e oficialnan di waf y chauffeurnan di tours den e area; un ambiente cu no ta descarta cu lo por ripiti pa otro cruceronan cu ta bishita nos isla. E iniciativa cu a inclui bailarinanan tipico Arubiano y di Carnaval, como tambe musica y mascota di Aruba, tabata un cooperacion entre Oranjestad Business Improvement District (OBID) y Aruba Tourism Authority (ATA).
Di e manera aki a crea un tremendo prome impresion pa e turistanan y invita nan pa subi tram y bay den Caya Grandi, pero tambe a ofrece na e localnan un actividad atractivo pa e muchanan cu pronto na cuminsa nan vakantie. Patrick Melchiors, Destination Services Manager pa ATA tabata presente diasabra mainta y a ripara e reaccion positivo di parti di e turistanan. El a comenta cu “ora marcanan grandi bini hunto, cosnan bunita ta pasa. Den e caso aki e marca Disney cu ta sumamente grandi y marca Aruba cu tambe ta sumamente grandi den mundo di crucero.”
Segun Melchiors, pa ATA ta conoci cu hopi hende ta bay riba un crucero pasobra Aruba ta riba e itinerario. Mirando cu ta un di e prome biahanan cu crucero di Disney ta bin Aruba, ATA a bay di acuerdo pa “activa un tiki loke ta nos cultura y percura cu turistanan ta subi tram pa bay den caya y disfruta tur locual nos tin pa brinda nan,” e ehecutivo di turismo a bisa.
Pa Jean Carlos Espinal, director AGW Tours tabata un placer di experiencia e bon bini special cu a crea na waf. “Nos ta hopi contento di por mira Disney Cruises na Aruba. Loke mi a gusta awe ta e welcome cu e guestnan ta hayando. Mi a sali cu un grupo anto mi por a mira cu na momento cu nan a cruza e porta, nan a bisa: ‘Wow… Happy Island.’ Dus nan ta echt sinti cu nan a yega un ‘Happy Island’; e iniciativa aki ta super bon,” Espinal a expresa.
E chauffeurnan di tram tambe a forma parti di e mainta para cla pa ora cu e turistanan a cuminsa sali, cu bon musica riba e tram y bisti cu t-shirt oficial di Aruba. “E ta algo great y positivo pa e isla; algo extra cu nan por disfruta y cu e fluho den caya ta bira mas movibel tambe,” asina Richard Quant a comenta. El a conta tambe cu for di combersacion cu e pasaheronan, e sa cu e tram “pa e turistanan ta algo hopi bunita y diferente cu no tin riba e otro islanan. Tin di nan ta bisa cu ta e miho cos cu nan pasa dor di dje mientras ta di paseo riba e isla.”
Kimberly Kuiperi di OBID tabatin e organisacion di e mainta aki na su encargo y a keda satisfecho cu e resultado. Refiriendo na e bishitantenan abordo di Disney Fantasy, Kuiperi a bisa: “Nos kier a haci algo special pa nan, pero tambe pa nos localnan. Nos a crea un evento riba plasa Daniel Leo pa cuminsa celebra nan vakantie. Masha danki na ATA cu a haci esaki posibel.” Na Welcome Plaza hopi di e turistanan a saca potret cu e cododo blauw cu ta e mascota oficial di Aruba, cu e bailarinanan di Carnaval y tambe a haya bandera y cocada cu pinda como regalo. E cuater tramnan cu tin na Aruba a bay yen di turista pa bishita Caya Grandi. Despues por a mira nan canando rond den centro di ciudad.


text:
ORANJESTAD – Aruba Airport Authority N.V. (AAA) su Wings of Hope (WoH) ta hasi entrega oficial di e proyecto “Waste Sustainably” na UNESCO Schools Aruba Consortium consistiendo di Colegio Hilario Angela, EduCampus, International School of Aruba y Prinses Amalia Basisschool como e ganador di e SDG School Champion Challenge 2022.
Como parti di WoH su meta di “Awareness”, UNESCO Schools Aruba Consortium a wordo anuncia como e ganador absoluto na juni di e SDG School Champion Challenge 2022 y a ricibi AWG 20,000.00 pa ehecuta nan “Waste Sustainably” plan, cu ta inclui e instalacion di diferente stacionnan pa recicla na cada un di e 4 scolnan di UNESCO Schools Aruba Consortium pa asina colecta carton, metal, plastic, glas y tambe desperdicio di compost organico. E studiantenan y staff lo participa den un workshop cu informacion con pa usa e stacionnan di recicla mas eficiente y con pa colecta, procesa y separa e desperdicio pa mantene e eficiencia total. Cada scol lo ricibi un raport tambe riba cuanto desperdicio a wordo colecta cu ta duna un indicacion cuanto desperdicio e scolnan a preveni pa bai na dump.
Cada scol lo tin nan mesun “Green Team” di studiantenan cu lo ta encarga cu e proyecto y cu lo comunica tur informacion cu otro studiantenan. Tur miembro di e “Green Team” lo ricibi training dor di Plastic Beach Party y Aruba Compost Club pa asina nan por bira future trainers pa otro miembronan cu lo forma parti di e “Green Team”, sigurando cu proyecto continuo involucandro hobennan. Studiantenan lo wordo encurasha pa aplica e mesun principionan na cas y tambe den comunidad.
Den presencia di AAA Wings of Hope, UNESCO Schools Aruba Consortium, Plastic Beach Party y Aruba Compost Club, a hasi entrega oficial di e stacionnan pa recicla. Cu e proyecto “Waste Sustainably”, UNESCO Schools Aruba Consortium conhuntamente cu Plastic Beach Party y Aruba Compost Club lo por colecta, procesa y separa desperdicio y lo ta un ehempel pa otro scolnan, organisacionann y e comunidad.
WoH lo sigui inclui studiantenan y e comunidad di Aruba den diferente proyectonan cu tin un impacto sostenibel pa e comunidad, crea concientizacion riba e 17 Sustainable Development Goals (SDGs) di Nacionnan Uni y alabes encurasha tur persona pa hasi cambionan cu ta crea un mihor futuro sostenibel.


text:
PRICING PAGE
Con Ship2Aruba ta spar ABO placa?
Ship2aruba ta spar BO palca door di repack bo carga den 1 CAHA. Esey ta hasi cu bo ta paga menos na shipping pa cada LBS y bo ta paga pa handling 1 BIAHA SO! Mayoria shipper ta keda ship cada caha apart locual ta sali hopi placa paso cada un tin cu paga pa handeling, etc . Locual ta sali bo masha hopi.
ehempel cu package nan di 0.7 Lbs
Dus pa anja bo por spar facil AWG 1.372
Esey ta mane 2 Ticket pa Miami!
*IMPORTANTE PA COMPRONDE DIMENTIONAL WEIGHT*
Dus un caha asina eyenan bo ta wak e no ta ni pisa 1 LBS. Pero door di su size, nan ta bai over na dimementional weight locual ta bira ongeveer 4 LBS. Cu barco ta pio.
Door di repack cu ship2aruba e ta pisa solamente 0.10 Lbs, solamente e weight di e producto!
Ship2aruba ta saca e producto for di e caha y pone hunto cu otro productonan cu bo tin pa manda Aruba. BOOM and just like that we save you a bunch of money!
Si bo ta bai ship 1 package chikito so di 1 Lbs, e ora ta miho pa bo usa un otro compania pa ship.
E berdat ta cu niun compania e lo sali bo mucho bon. Pero nos no kier desapunta cliente.
Nos ta shine den consolida Y repack! Dus bo tin atleast 2 of mas package pa repack y consolida, e ora si e ta sali bo hopi bon mes cu nos compara cu otro compania :)
Pregunta nan mas hasi
Con lihe mi items nan ta jega?
PRIORITY Shipping ta jega den 7-10 Business days dus te den bo man. Economy Shipping ta jega den 11-14 Business days, dus e ta den bo man. Low budget ta 15 pa 17 business days. Si tin supplements e por dura 5 business days mas, y si tin wireless items e por dura 3 business days additional. (E dianan ta estimates, tin differente factor cu por hasi cu por tarda un tiki mas, pero 90% di biahanan e ta sali na tempo).
Air cargo of ocean?
E address aki ta pa air cargo so*
Cuanto Ship2Aruba ta cobra?
Nos handling fee ta 6.95 AWG si ta low budget, 11.95 si ta economy y 17.95 si ta prority, AWG 0.95 pa cada tracking, esey ta pa nos handle e invoice. Un Free account ta paga 2.95 AWG pa cada caha cu tin cu consolida. Insurance ta 2.5% di e value di e itemsnan, y 0.5% di insurance pa ora e item ta na Sarasota. Priority ta mescos cu Economy djies cu repacking y consolida ta AWG 3.45
Tin cu paga membership?
NO, no tin cu paga membership nos tin 1 free membership, y tambe nos tin un ultimate membership cu actualmente no ta activo ainda.
Te cuanto Lbs por ship cu air cargo?
Air cargo por bai te cu 80 LBS, PERO nos ta conseja pa ship items nan cu ta pisa mas cu 25 LBS pa ship nan cu oceancargo. Dus mane, sofa, TVs nan cu ta mas cu 50", mesa, cashi , bumper etc miho cu ocean cargo ESEY TA UN OTRO ADDRESS. Locual si nos ta consoja ta si bo tin mane varios items y nan hunto ta pisa mas cu 25 Lbs esey no ta niun problema, tin cliente ta consolida 75 Lbs sin problema. Esey ta ora nan tin mane 10 T-Shirt 4 jeans, 2 keds, 1 laptop, 5 buki, etc etc y tur bai hunto den un caha.
Mi por scohe pa manda mi items nan cu Ocean una bes nan jega?
Esey NO ta possibel, ta 2 differente address.
Tin cosnan cu ta prohibi pa ship?
Si esey ta correcto, y tin cosnan cu por ship cu barco so. Cosnan mane guns/airsoft/chemicals/seeds/mata y algun cosnan mas si bo no ta sigur please contact nos prome.
Mi por cuminsa ship asina mi hanja e address?
YES!!! Bo por cuminsa ship asina bo hanja e address na bo email. Awo tin cos!
Unda boso ta situa?
Nos ta situa na Wayace 43C Lokaal 4. Bo ta pasa FCCA despues bo ta hanja Arubus despues di Arubus bo ta bira na bo man drechi y ta pasa DHL despues Bon Bini cargo, despues di Bon Bini Cargo na bo man drechi bo ta hanja un lugar cora eye nan nos ta lokaal 4. CLICK aki pa Video con pa jega nos office :)
I like it that their service towards clients is their ultimate Goal !
H. Reeberg
Its just the best on the island.. Hands Downs!!!!!
K. Hodge
Muy buenos precios y buena atención al cliente y excelente calidad de servicio
N. Bernal
© 2019 Build by xMaketing


text:
THE BOTTOM - E ehersisio pa emergensia den tempu di orkan ku Defensa den Region Karibe ta tene durante e periodo di 15 di sèptèmber te ku 27 sèptèmber, temporalmente a kambia na un despliegue real na Isla Riba. Outoridatnan lokal di Saba i St. Eustatius a hasi un petishon na Defensa pa brinda sosten Militar rondó di e pasashi di Tormenta Fiona. Den esaki ta ferwagt hopi ráfaga di bientu i hopi awaseru, i ku esei ta ferwagt un kantidat grandi di destrukshon i estorbo. Defensa ta aktua den e despliegue aki huntu ku sosionan lokal di seguridat.
Saba a pidi Defensa pa sostené nan ku limpiesa di terenonan i hasi e kayanan liber. Tambe tin e nesesidat na eventual sosten durante trabounan chikitu di rekuperashon, tantu promé komo despues di pasashi di e tormenta. Saba tin un infrastruktura limitá, i p’esei ta di importansha pa rápidamente haña e kayanan liber pa e servisionan di yudansa ku tei presente ya kaba. Un kantidat di 30 Marinir i un enfermero Militar di Marina Real ta presente.
Militarnan Hulandes lo brinda na Sint Eustatius tambe sosten militar den forma di posibel yudansa di emergensia. Pa motibu di e awaseru i bientu ku ta ferwagt tin chèns riba daño na edifisionan i pues tambe un potenshal peliger pa habitantenan. Loke por ehèmpel por ta un problema grandi riba e isla, ta korientenan di lodo, inundashonnan i deslisamentu di tera. Aki tambe Defensa, ku ya ta presente, por hasi un diferensha i proporshoná e isla ku e posibel yudansa di emergensia. Defensa lo brinda un Konsehero pa e staf di desaster pa por laga ku e kolaborashon entre outoridatnan lokal i Defensa por kana fleksibel. Mas aleu mas o ménos 30 Marinir, kaminda ta nesesario, lo aktua komo tim huntu ku Polis i Brantwer, pa ehekutá diferente tarea.
Na Sint Maarten na e momentunan aki no tin nesesidat konkreto ainda pa sosten Militar, pero e unidatnan ta para kla pa eventual petishonnan pa por ehekutá esakinan. Si en kaso no tin nesesidat di un despliegue di parti di Defensa na Sint Maarten, e programa de ehersisio lo keda reanudá.E Militarnan ku ta keda desplegá ya ta presente kaba riba e islanan pa motibu di un treinen pa brinda yudansa di emergensia durante pasashi di un orkan. Ku tin e toitulo di ‘Windward Express’. Ora e situashon ta pèrmití esei, e unidatnan prosedente di Aruba, Kòrsou i St. Maarten lo bolbe rekohé e ehersisionan (parsialmente). Sosten na outoiridatnan lokal ta un di e tareanan primordial di Defensa den Region Karibe Hulandes. NOTA: Texto ta scirbi den Papiamento fonetico di Corsou.
ORANJESTAD – Un dia despues cu a raporta e caso tragico di e hoben Daniel Perez-Cujia di 24 cu a hoga den un piscina den fin di siman, e motibo exacto no ta conoci. Tin varios versionan ta circula, unda cu uno ta bisa cu tabata hunga e wega di ken ta keda mas largo bou di awa, mientras cu otro version a bisa cu e hoben a cay, dal su cabez y hoga den e piscina. Autoridad a confisca e curpa pa determina kico por a causa e morto di e hoben aki. NoticiaCla ta manda palabra di condolencia na famianan di e fayecido.
SEROE COLORADO - Diadomingo pa 10.35 central di polis ta wordo notifica di un acidente basta grave den Colorado.Na yegada di patruya ta pidi pa un ambulance y materialwagen cu maximo urgencia mirando cu den un di autonan tin 3 persona cu no ta duna señal di bida y cu tin 4 persona mas gravemente herida.Diferente Ambulance a yega na e sitio y transporta 3 mucha ( 10 luna, 3 aña y 5 aña) y un hende mayor di edad cu maximo urgencia pa hospital. Pa 11.28 Dokter De Cuba a constata morto di: Joanne Carolina Wouters, Aruba 13 oktober 1987
WILLEMSTAD - Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues di e notifikashon di MOC, Zr.Ms. Groningen a nabegá bai e lokalidat di e boto sospechoso pa interseptá esaki. E avion patruyero Dash di Wardakosta tambe a keda dirigí na e lokalidat pa asistí e barku patruyero.
WILLEMSTAD - Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 se?pte?mber, a intersepta? un transporte di droga di mas o me?nos 1200 kilo di kontrabanda. Esaki ta e di 14 kaptura di droga pa Zr.Ms. Groningen, desde ku e barku patruyero ta nabegando den Karibe desde aprel 2022. Ku e kaptura aki? Wardakosta Karibe Hulandes tin un total di droga di mas o me?nos 10.000 kilo ku a konfiska? den an?a 2022.


text:
ORANJESTAD (AAN): E siman aki, e candidato Hendrik Tevreden di MEP, a manda gradici su votadonan.
El a bisa nan, cu e ta ta cla y determina pa sigui traha p'e progreso di nos dushi isla Aruba.
“Mi ta hopi agradecido na tur esnan cu a participa den e proceso democratico di eleccion parlamentario. Pero tambe na esnan cu a deposita nan voto di confianza riba mi persona. Un biaha mas mi lo ta representando pueblo di Aruba den Parlamento,” ta palabranan di Hendrik Tevreden, presidente y candidato di partido MEP.
Democracia a triunfa y pueblo a papia palabra bon cla, manera e dicho ta bisa “you don’t change a winning team.” Pueblo a scoge partido MEP como e partido mas grandi durante e eleccion parlamentario 2021, basa riba e maneho cu a hiba e ultimo añanan y basa riba con Parlamento a controla Gobierno,” Tevreden a bisa den un declaracion.
E Parlamentario ta hopi gradici, mas ainda si mira e tempo cortico cu a haya pa campaña. Pero e bon trabao haci a yuda hopi. El a bisa di ta masha agradeci cu su posicion number 7 ariba lista y cu e a traha duro pa refleha esaki tambe. Danki na e apoyo di e team cu a respalde tur dia. E resultado ta mustra tambe cu den e 29 candidatonan di e partido geel, Tevreden ta e di shete (7) candidato cu mas voto riba e lista.
Tambe por bisa cu e aña’ki Aruba tabatin un cantidad record di 12 partido cu a participa den contienda electoral cu 176 candidato. Y den tur e candidatonan aki Tevreden a sali na di 20 luga di candidato cu mas voto.
P’esey mi kier gradici di curason cada persona cu a deposita nan voto di confianza den mi pesona pa eleccion 2021. Pero tambe e team cu a compaña’mi durante e temporada aki.” Awor e trabaonan ta continua.
Hopi lihe e Parlamento nobo lo bay sinta, mientras cu e proceso di formacion di Gobierno lo sigui te ora cu logra forma un Gobierno nobo atrobe. Y nos ta di opinion cu lo ta Gabinete Wever Croes 2.
Eleccion no ta final di e ruta, sino ta e inicio di un tempo nobo sinembargo hopi dificil pa Aruba. Un periodo cu ta bay exigi hopi pasenshi, fe y union di un y tur riba nos isla. Pero mas cu tur cos, un compromiso di cada uno pa sigui traha na bienestar y progeso di Aruba. “Mi ta cla y determina pa sigui traha p'e progreso di nos dushi isla Aruba pasobra mi ta kere den nos Aruba.”
https://diario.aw/categories/noticia/politica/hendrik-tevreden-a-bisa-cu-e-ta-cla-pa-sigui-traha-pa-progreso-di-aruba#sigProId3bcdd9db6e


text:
Dia 24 di augustus ta bay tuma luga un charla sumamente interesante e topico ta: “Historia di Augustus Scur”. Abo conoce historia di augustus scur? Abo sa con instrumental e lucha di augustus scur tabata pa awe nos tin nos libertad, nos Status Aparte y autonomia?
Lider di MEP Evelyn Wever – Croes ta invitabo na e charla interesante aki na Cede di MEP, diaranson 24 di augustus 7or di anochi.
Oradornan: Nelson Orlando Oduber, Lider Honorario di Partido MEP y sr. Harry Croes
Bin pa bo tambe scucha y pa hunto relata con e ta aplicabel den e tempo aki, cu nos mester (mas cu nunca) lucha pa mantene nos Status Aparte. “Nos ta invitabo y nos ta sperabo na Cede di MEP diaranson 7or di anochi”.


text:
“Aruba tin un hoya di documentonan di nos historia y awo e ta na nos pa duna esaki bida”
Den fin di siman Prome Minister Evelyn Wever – Croes a presencia e presentacion di dos buki di sr. Earney Lasten. E presentacion aki a tuma luga na Hoffi Shon Shoco den Parke Arikok.
“A methodology for planning and designing staged-authentic heritage attractions in small island nations” y e buki “Orua to Aruba: an island story 1300-2000” ta basa riba nos historia y con pa converti esaki den un atraccion turistico. E estudio pa traha riba e documentacionnan a tuma 5 aña y ta consisti di informacionnan hopi interesante pa cual Premier Wever – Croes a keda hopi impresiona.
“E bukinan ta laga nos cu herment pa practica y crea di esaki un desaroyo economico a traves di atraccion turistico na nos pais caminda cu turistanan na Aruba por siña conoce kico nos historia ta”.
Prome Minister a duna di conoce cu for di e presentacion di e bukinan el a ricibi hopi informacion di cosnan cu e mes no tabata sa di nos historia, pues cu ta mustra cu semper bo tin espacio pa siña mas. E bukinan ta bon pa nos mes como ciudadano, pero tambe un bunita detaye como regalo na turista y bishitantenan di exterior, pasobra nan ta contene Aruba su historia y esaki sigur ta di hopi balor.
“Mi ta gradici sr. Lasten pa e trabou y esfuerso grandi pa traha un documentacion asina amplio riba historia di nos pais y pa laga nos cu un hoya di documentonan y awo e ta na nos pa duna esaki bida. Pabien cu e dos bukinan aki”, Prome Minister a expresa.


text:
NO POR CONFIA OPOSICION CU INFORMACION Y DOCUMENTO CONFIDENCIAL DEN PARLAMENTO
Partido MEP:
NO POR CONFIA OPOSICION CU INFORMACION Y DOCUMENTO CONFIDENCIAL DEN PARLAMENTO
Partido MEP ta lamenta di constata cu Parlamentarionan di oposicion no ta di confia cu documento of informacionnan confidencial. Durante tratamento di e Ley di FASE na comienso di siman, Minister Glenbert Croes, un minister cu semper a traha na un forma transparente, a presenta na Parlamento un documento di rapport di Centrale Accountantsdienst (CAD) riba otorgamento di FASE. E documento aki a wordo Poni na disposicion di parlamentarionan durante tratamento di e ley y parlamentarionan di oposicion a haci mal uzo di esaki.
Ta trata aki di un documento interno cu Departamento di Finansa a manda pa Departamento di Recurso Humano (DRH) basa riba e investigacion di CAD pa asina DRH cuminsa e caminda pa tuma medida disciplinario contra e personanan cu a haya placa di FASE cu nan no mester a haya. E documento ta contene nombernan di e personanan aki cu no ta liga na nos Partido. E documento aki ta confidencial pa e motibo cu e ta contene nombernan di ciudadanonan di nos pais kendenan mientras tanto a wordo acerca pa DRH y a paga e suma cu nan a ricibi.
Mientras cu Minister Glenbert Croes a pidi Parlamento pa no divulga nombernan, oposicion a haya ta bon pa divulga e nombernan di e personanan aki toch mandando e documento aki rond den medianan social. Esaki ta un actitud cu Partido MEP ta condena, y cu ademas ta viola nos leynan.
Esaki ta un muestra tambe cu no por confia oposicion den Parlamento cu documentonan confidencial pasobra nan ta haci wega politico cu ne sin importa con nan por perhudica otro como tambe perhudica casonan disciplinario cu ta tumando luga. Cu esaki, Partido MEP ta di opinion cu nunca mas mester manda nada cu ta confidencial mas pa Parlamento.


text:
Resientemente Ministerio Públiko a duna su relato anual unda nan ta indiká e aumento di abuso laboral ku ta tumando lugá ku personanan indokumentá i ku den kuadro di lei ta difisil pa por atende ku esunnan ku ta hasi nan kulpabel pa tipo di abusonan laboral aki.Algun doño di trabou ta hasi mal uso di e situashon di e personanan aki ku no tin leinan pa salbaguardia nan derechi.
Diginidat humano ta un di Frakshon di MAN su prinsipio kual nos ta konvensí ku mester keda salbaguardia.
Bisando esaki Frakshon di MAN ta di opinion ku Ministerio di Desaroyo Sosial, Labor i Bienestar ku ta responsabel pa kòntròl laboral mester hasi tur kos nan alkanse pa evitá e tipo di abusunan aki ku tin tinta di sklabitut moderno den un pais.
Den mesun topíko pa ku supuesto abuso laboral na Hotel Sandals ku ta pone un mancha negativo riba e bunita proyekto aki, pero tambe e sektor di hospitalidat general.
Pesei Frakshon di MAN ta urgi Minister di Desaroyo Sosial, Labor i Bienestar pa atende ku e situashon aki hasi un investigashon profundo i trese klaridat i trankilidat.
Importante ta pa sa kiko ta realmente ta pasando ku na Hotel Sandals pa asina atende esaki mas lihe ku ta posibel.
Den kuadro di esaki sra Giselle Mc William hasi e siguiente preguntanan na Minister konforme reglamento di orden di Parlamento
1. Minister a tuma nota di e relato anual di Ministerio Públiko unda ta indiká e aumento abuso laboral pa ku personan indokumentá ?
2. Minister a tuma nota di prekupashonnan laboral na Hotel Sandals?
3. Ku ki regularidat Inspekshon di Labor ta hasi kòntròl na boka di trabou?
4. Kiko ta resultado di e kòntròlnan aki?
5. Kiko Minister su maneho ta evitá kual kier tipo di abuso laboral?
6. Kiko Minister su maneho ta pa yuda atende ku étika laboral ?
7. Kiko ta Minister su vishon pa ku edukashon di nos leinan laboral tantu pa doño di trabou i trahadornan?


text: ORANJESTAD, Aruba – 30 maart 2020: Na momento cu un persona su sintomanan y su historia ta cuadra cu e definicion pa wordo considera un caso potencial. E persona ta wordo invita pa presenta na centro diagnistico riba un dia y orario stipula. Na e orario stipula esnan cu tin cita ta ricibi hand sanitizer y un mondkapje pa bisti y despues nan por drenta paden y sinta na un distancia di otro. Tambe nan ta ricibi informacion riba topico di isolacion por medio di panfleta pa lesa. Tin dos personal administrativo ta tuma tur dato necesario y despues ta sigui e proceso di testing of swab. Ora tur esaki ta cla e persona por bandona e luga cu tur informacion ricibi y un extra mondkapje pa na cas. Tur persona cu bin haci test ta un caso potencial y tur persona ta wordo instrui pa keda isola sperando nan resultado. Centro Diagnostico ta haci entre 50 cu 60 test pa dia. Y despues di cada rond di cita e espacio ta wordo limpia y desinfecta di nobo. Centro Diagnostico ta haci un apelacion na esnan cu tin pa bin test, pa por fabor no presenta prome of despues di e orario di bo cita. Si bo ta trempan keda sinta den bo auto y no bin keda warda pafo. Esaki lo crea un fila di persona sin tin mester.


text:
Servisio pa un i tur
ADC ta e laboratorio mas spesialisá di Kòrsou. Un variedat grandi di análisis ta posibel riba tereno di: kuido klíniko i poliklíniko di pashènt, mikrobiologia, toksikologia i investigashon di remedi, epidemiologia, patologia, hustisia i investigashon sientífiko.
Ta hasi e análisisnan akí riba petishon di dòkternan di kas, spesialistanan, hospital- i klínikanan, otro laboratorionan, gobièrnu lokal, e otro gobièrnunan den Karibe Hulandes, Ministerio Públiko, empresanan i klientenan individual.
A base di e múltiple áreanan di ekspertisio presente, ADC por diseñá análisisnan spesial pa kumpli ku e nesesidatnan spesífiko di tur tipo di empresa i di klientenan individual.
Servisio pa empresanan
Di análisisnan korporativo na midí te food safety i tèst pa abusu di droga: deskubrí kiko ADC por nifiká pa tur tipo di organisashon.
Servisio pa kliente individual
Laga kontrolá e awa di bo pisina? Hasi un tèst di paternidat? Klientenan individual tambe por akudí na ADC pa kontestanan konfiabel riba nan preguntanan (investigativo).


text:
WILLEMSTAD – E bodybuilder profeshonal, Rulove ‘Roelly’ Winklaar a kanselá su partisipashon na e evento di Arnold Classic 2014. Esaki debí na leshon nan ku e atleta a sufri despues di un aksidente di motersaikel.
Den un anunsio ofisial, Etienne Winklaar ku ta ruman i ala bes manager di e atleta a bisa: “Roelly tabata den un aksidente di motersaikel i konsekuentemente ‘Roelly’ lo no partisipá na e evento di Arnold Classic na Ohio, Brazil i Australia. ‘Roelly’ tin leshon nan na su brasa, pia i lomba i lo tuma su tempu pa rekuperá i bin mas fuerte ku nunka.”
E aksidente ku Winklaar tabata envolví den dje a tuma lugá djadumingu 16 di febrüari riba Cabo Verdeweg. For di un investigashon preliminar, shofùr di un vehíkulo a splika ku e tabata koriendo direkshon pabou riba Cabo Verdeweg i un dado momento e tabata bai lora pa drenta Esmeraldaweg. Pero hustamente na e momento ei el a tuma nota ku e motorsiklista tabata aserkando su tras ku gran velosidat, motibu pa kual el a hala na su banda drechi, p’asina laga espasio pa e motosiklista por a pas’é na su banda robes.
E shofùr a mira e motosiklista pas’é na su banda robes, pero despues e motosiklista lo mester a kore den skual pa finalmente resultá riba kaminda.


text:
ORANJESTAD – Prome Minister Evelyn Wever – Croesdurante e reunion publico den Parlamento pa trata e Nota di Fin di Aña 2022 (Najaarsnota 2022), contestandopreguntanan haci tocante e MFA-nan, a duna un splicacion di esakinan y e status di MFA San Nicolas, dicon San Nicolas nunca a haya su MFA, pero tambe dicon no ta dunanandoe mesun servicio na e Hulpbestuurskantoor San Nicolas, compara cu por ehempel na Censo.
Kico a bay fout?
Den e proyecto aki, diferente cos a bay fout, e gobierno e tempo ey a bisa cu lo construi 5 MFA y cu mester bay paga 3.3 miyon florin pa aña na huur pa e 5 edificionan aki. PromeMinister a splica cu como oposicion e tempo ey a haci hopipregunta den Parlamento, pero niun a wordo contesta. Sinembargo e Parlamentarionan a firma y e MFA-nan a bin. E placa a wordo poni disponibel pa ehecusion di e proyecto aki, pero manera pueblo por a mira, ta pagando actualmente pa 5 edifcio pero a haya 4. Noord, Paradera, Santa Cruz y Savaneta, pero despues placa a caba, pues San Nicolas no a haya.
Remarcabel ta cu antes tabata paga 36 mil florin pa aña pa tur hulpbestuurskantoor na Aruba, varios tabata propiedad di Gobierno y otronan tabata huur. Aworaki ta pagando 3.3 miyon florin pa aña, faltando esun na San Nicolas. Esaki ta un aumento di 9000%.
Situacion actual
Lamentablemente e situacion ey a pone cu tin un problemagrandi, pasobra e hulpbestuurskantoor na San Nicolas mesterwordo renoba. Actualmente no por ni duna servicio di caheradi impuesto mas, consecuentemente nan a sali y bay den e edificio di Postkantoor pa motibo cu e edificio no ta adecua. Hulpbestuurskantoor ta den e edificio ainda pero no pa muchotempo mas.
Tin un poco tempo caba trahando riba un plan pa inverti den e edificio. E idea ta pa percura pa remodela e edificio y amplia e servicionan, pero esaki lo conduci na aumento di huur. AIB ta disponibel pa financia e proyetco, pero como cu lo mester bay paga mas huur lo mester bin Parlamento pa aprobacion, PromeMinister Wever – Croes a splica. Actualmente Ta wardandoriba e finalisacion di e proceso aki pa tine riba papel pa presenta na Parlamento cu ne.
Finalisando Prome Minister a bisa, e intencion ta pa invertiden e edificio pone funciona optimal y cu e caha di DIMP porduna servicio bek eynan. Despues lo trata e diferenteservicionan di Censo, kier trece un loket di Dimas (tin cu reglaesaki cu Minister Glenbert Croes) y un presencia mas establedi Directie Sociale Zaken (mester caba di regla esaki cu Minister Rocco Tjon). Di e forma aki ta aumenta e servicionancu ta duna na e pueblo di San Nicolas.


text:
KRALENDIJK – Djabièrnè mèrdia Maduro & Curiel’s Bank Bonaire N.V. (MCB), manera ta nan kustumber, a manda Lito, e leonsito amigu di tur mucha, personalmente hospital San Fransisco pa bishitá i sera konosi ku e promé beibi di 2020. MCB tur aña di nobo ta malkriá e promé beibi ku regalo. Lily- Ann Domacassé di MCB huntu ku Lito tabata presente i Lily-Ann a dirigí algun palabra na e okashon. “Pabien ku e beibi, e promé di 2020. Apénas e yu a mira lus di dia i ya e ta asina famoso, yen di hende serka dje pa dun’é atenshon. Hopi bendishon pe i dun’é e kariño i atenshon ku e mester pa e ta un bon yu pa e famia,” entre otro Domacassé a menshoná na e okashon. Interesante ta, ku Samantha Domacassé, mama di e beibi Jay-Dionne Rombley, ku a nase 2 di yanüari algun minüt pasa di 7 di anochi, tambe ta promé beibi di aña. El a nase na 1992 komo promé beibi di aña, i 2020 komo mama di e promé beibi di aña. Tata di Jay-Dionne ta Fabrizio Rombley. Peso di e beibi ta 3630gram. Un ambiente tabatin den e kamber kaminda e famia tabata ku e beibi.
Pòtrèt ta ilustrá momentu ku MCB i Lito a entregá e famia un regalo huntu ku un buki di spar.


text:
KRALENDIJK – Ban motivá muchanan pa no bai skol ku tas riba lomba, i uza tas di hala riba wil. Ta bon pa informá e peliger òf konsekuensianan fastioso ku por ta kousá debí na karga tas di skol riba lomba òf un banda di skouder. Un persona momentu e ta mucha di edat 10 pa 20 aña, su wesu i struktura di kurpa ta den desaroyo di formashon. Kualke moveshon òf ehersisio inkorekto, por tin konsekuensia pe den futuro. Ehèmpel: Si e hisa algu i no ta den e posishon korekto pa hasié, e ta desposishona entre otro su wesu di lomba, loke despues ta kous’é hopi doló. Kisas momentu ku e ta yòn e no ta sinti niun doló, sinembargo momentu e subi 40 pa 50 aña e problema nan ta presentá, loke tin bia ta insoportabel. Ta importante kon un hende ta para, move, drumi i sinta.
TAS DI SKOL RIBA LOMBA
Estudionan hasí ta demostrá ku un persona momentu ku su kurpa ainda ta den desaroyo (formashon di wesu i struktura di kurpa), ta momentu e ta bai skol. E mucha òf hóben ta karga un tas hopi pisá ku material di skol, loke e mester hasi.
Ta notabel tambe kon muchanan ta bai skol ku tas hopi pisa debí na kantidat di material (buki) ku mester pa skol. Esaki por tin konsekuensia serio pa desaroyo di e mucha su lomba (su formashon). Meskos si e karg’é riba un banda di skouder. Esaki ta sosodé na Boneiru, kaminda muchanan ta karga tas hopi pisá riba lomba òf un banda di skouder. Ta bon pa entre otro direktor di skol, kuminsá motivá i konsientisá muchanan pa usa tas pa bai skol, esun di hala riba wil. E ta fásil pa ranka i no tin niun peso riba e kurpa di hende. Tambe un dosente ku ta duna lès di biologia, ta rekonosé e situashon ya menshoná i por duna su rekomendashon. Esaki ta spesialmente muchanan ku ta bai skol sekundario. Na Kòrsou por komprondé ku tin un skol ku ta eksihí pa usa tas di hala. Kisas Liseo Boneriano, ku ta e skol ku muchanan ta bai i tin hopi material pa move kuné pa medio di tas, pa konsientisá nan e benefisio pa uso di tas pa hala i no esun di riba lomba.


text:
KRALENDIJK- Boneiru ta bai kompetí ku motosaikel na Sint Maarten.
E siman aki 6 motosaikel di Bonaire a sali pa bai Sint Maarten, pa kompetí den e ‘Caribbean Motorsport Summerfest Sint Maarten’ (CAMOSUFE), organisá pa St. Maarten Automotive Federation.
Pa promé bia den historia ta organisá un aktividat asina grandi. Ta trata di 6 isla ku ta bai topa otro den; kompetensia di fever i triki ku outo i motosaikel, pustamentu ku outo i motosaikel i kompetensia di seadoo. E aktividatnan ta tuma lugá na Sint Maarten awor i e plan ta pa organisá na otro islanan den Karibe aña binidero e mes un aktividat. Di Bonaire ta bai 6 partisipante ku motosaikel. Nan ta repartí den e siguiente kategorianan. Pa Fever: Rainick Thode, Selison Celestijn, Diandro Zimmerman, Jean-Carl Kalvino, Raygen Reyes. Pa pustamentu ku motosaikel ta bai Fittipaldi Pietersz. E kompetensia di fever i kenshi ta tuma lugá e wikènt di 9 pa 12 di yüli. Pa loke ta trata e parti di dragrace (pustamentu) ta e wikènt di 16 pa 18 di yüli. E tim di Boneiru ta gradisí tur ku a koperá, for di e aktividatnan na APEM, pa yuda ku parti di e gastunan. Danki spesial pa Don Andres i Silfam Cargo pa e parti di transporte. Ta bai hasi tur posibel pa duna mihó resultado posibel, sakando kara di Boneiru.
KRALENDIJK- Boneiru ta bai kompetí ku motosaikel na Sint Maarten.


text:
Masha dia, mihó bisá, masha aña, mi no a skibi algu akibanda. Pero den e periodo di Corona aki, mi ta na kas, ku hopi tempu liber. Esei a pone ku mi ta mas aktivo riba retnan sosial manera Facebook i Instagram, ta wak kiko ta pasando den nos komunidat.
Dor di esaki mi a ripara ku yen hende ta purba ta kreativo (komprondibel) den e periodo aki, Tin kaminda ku kreatividat ta krusa grèns i ta yega na punto ku bo ta motivando hende pa hasi kosnan kontra di regla/lei.
Nos Gobièrnu a ordena pa tur hende keda kas, te proksimo aviso. Kada lèter di outo ta haña dos chèns pa siman pa ta riba kaya, pa hasi kosnan esensial (bai supermerkado, botika èts.)
Pero ta parse ku Prudential a haña un manera kreativo pa bypass e regla aki. E kompania aki, pa medio di un propaganda, ta invitando hende ku un pa hür un outo serka nan ku un lèter, diferente for di nan plachi number, pa asin’ei e hürdó por sali kas mas ku e bianan designa pa su plachi number di outo.
Mi ta kompronde, tur negoshi ku no ta wòrdu konsidera esensial ta sufriendo den e tempunan aki. Nos tur ke pa tur kos por kumisa drai bèk. Doñonan di negoshi lo ke kumpli ku nan nesesidatnan finansiero. Pero pa pidi hende falta ku reglanan vigente, no ta e manera si nò.
Porta ta mi idea, pero e kos aki no por wòrdu konsidera asta ilegal/kontra lei?


text:
Museo Belua
Seri di Herensia Kultural
Museo di Belua anekso tienda di suvenir di señora Yenny Rijna-Bernabela. Pa kompañá simadan di kunuku di su kasá el a traha un biaha dos belua, Buchi Juan ku Shi Maria, pa demostrá ku doño di kunuku tambe sa bisti. E beluanan despues a haña un lugá na kas. Dor di inspirashon artístiko di Yenny Rijna e famia di belua a kuminsá rende ku Buchi Marti i Shon Felipi, sigui pa yunan tambe. Despues di belua a sigui otro tipo di pòpchi den kategoria di spantapara pa den kunuku, momo ku ta representá e rei di karnaval i huda pa batimentu di e figura Hudas na Pasku di Resurekshon. Tur di propio fantasia, traha ku material ku lo a benta afó i ku bista riba kustumber di ántes. Yenny Rijna ta usa plèstik pa yena e figura di e pòpchi nan komo ku esaki ta resistí wer i insekto. Pa kara i man e ta T-shirt bieu pa despues por pinta riba nan.
Na momentu ku kasá ku yunan a kuminsá protestá ku kas ta muchu yená ku pòpchi, e beluanan a muda pa kunuku. Den kurso di tempu a resultá ku e eksposishon di pòpchi dilanti di kas di e kunuku den besindario di e kaminda pa Lac tabata hala atenshon di turista. Esaki a lanta e idea serka Rijna pa trese e pòpchinan bèk kas pa eksponé nan pa turista mira. E artista den Yenny Rijna kontra reakshon di hende ku tabata ridikulisá su kustumber di traha pòpchi i drenta nan mundu a sigui traha mas pòpchi.
For di 1995 e eksposishon a haña e nòmber di Museo Belua i a ekspandé ku pòpchi di bòter i pòpchi di mea. E pòpchinan tabata haña nòmber di ántes i tabata ilustrá kustumbernan manera uso di blous kontra oyada. Nan ta eksponé den ambiente bibu di ántes ku kas di palu, kushiná ku fogon òf ku stof di kerosin. E kolekshon di belua ta inkluí tambe aspektonan aktual den komunidat di Boneiru. Den e hòfi di museo por mira entre otro un grupo di polítiko lokal, un rastaman, figura di karnaval i e duo di Tonchi ku Monchi; dos figura di un rúbrika chistoso di un matutino lokal. Tambe sèmper tin kolekshon dilanti di porta ku un mensahe di eventonan aktual.
Ku Museo Belua Rijna a logra krea ambiente históriko ku trankera, pos, ku porta i bentana di kas di mei siglo bieu kombiná ku un ambiente di futuro ku artefaktonan di un sentro di siudat na aña 2030 proyektá riba un muraya . Tur esaki meimei di un parke di bestia ku flamingo, turtuga, morkoi, lora, prikichi i sòldachi i un eksposishon di kalpachi di kachó ku buriku.
E ambiente úniko di Museo di Belua ta atraé awendia tambe pareha di brùit pa bin saka pòrtrèt den kurá di museo ku belua den nan kompania.
Bishitante lokal tambe a kuminsá bishitá esaki, manera e pasahero ku tin ku warda riba salida di fèri pa biaha pa Kòrsou tambe ta drenta den un mundu di ántes na Museo Belua. Entrada ta grátis, solamente ta pidi un donashon pa yuda mantené e museo i e parke di bestia. Direkshon ta Kaya Betico Croes 6, telefon ta 717 5004. Por haña Museo Belua tambe riba internet: www.bonairenet.com/activities/jenny’sart.
Potrèt
‘Belua den kunuku’
Museo Belua, Bonaire
Fuente
Max St. Jago, “Folklor Boneriano” Bonaire, 1995; sr. F.A. Cicilia, sr. R.V. Rosalia, sra. A.S. Rijna-Bernabela.
Teksto: Hubert Vis. Portrèt: Susan Swygert.


text:
Cu tironan di saludo y ceremonial militar, Defensa tabata presente awe mainta na aperturanan di e aña parlamentario di Aruba y Curaçao na e respectivo islanan. E presencia militar ta tradicion y ta marca e vinculo entre política y e forsa militar, na inicio di e aña parlamentario nobo.
Na Curaçao, tabata presente destacamentonan di e Ejercito Real (Compañia di West) y e milicia di Curaçao. Na Aruba, tabata presente e Escuadron di e Infantería di e Marina Carib. E ceremonia a complementa na ambos país cu musica di tambor y flauta di e Infanteria di Marina. Ademas, a los tironan di saludo Fort Krommelijn na Curaçao.
Encambio na Sint Maarten, e presencia militar na e apertura di e aña parlamentario nobo a ser cancela debi na e situacion di COVID aya.


text:
Solito – Dialuna mainta polis y ambulance, tambe Brandweer a ser manda altura di e crusada di R.C.A.
Home Uncategorized Tres herida y tres auto involvi den un accident na e crusada...
Tres herida y tres auto involvi den un accident na e crusada di R.C. A., caminda un auto ta basha parti di e cura di RCA abou
Akinan un accidente a sosode caminda cu un di e autonan a bay dal contra muraya di e club y bashe abou. Durante e incidente, tres auto mas a sufri daño.
Na prome instante e v-car cu ta esun cu a dal e muraya basha abou e portanan no kier a habri. Aki ta caminda cu brandweer a yega pa yuda.
Brandweer a corta un di e portanan, pa asina saca esnan den e v-car. Tres persona a resulta herida y nan a wordo controla na e sitio mes.
Un dama di edad si a wordo transporta pa hospitaal pa un chequeo medico mas riguroso.


text:
ORANJESTAD – Un BTW (Belasting over de Toegevoegde Waarde, of impuesto riba e balor agrega di un producto) di 14% of 18% ta desastroso riba inflacion pa Aruba. Asina CEO di Aruba Hotel & Tourism Association (AHATA) Tisa LaSorte a pone riba su pagina di Facebook, como un comentario personal. Pero un comentario pa noticiacla diaranson, a confirma cu e ta mes momento tambe e pensamento colectivo di AHATA tambe. Asina LaSorte a confirma pa e portal aki. Segun LaSorte, e hecho aki lo ta desastroso pa Aruba pasobra e inflacion ‘ta enorme caba’. Esaki ta entre 7 pa 8% actualmente segun minister di Economia Geoffrey Wever.
INCENTIVO
Y segun LaSorte, si kita incentivo pa inverti, esaki lo ta ‘e ultimo clabo den economia’. E problema cu AHATA y otro gremionan tin, ta cu no tin un decision tuma ainda riba esaki, y tin asina hopi inseguridad, cu ta haci e situacion fastioso pa por planea. E unico cos cu ta sigur ‘te ainda’ ta cu BTW lo tin cu wordo introduci entrante 1 di januari 2023. A compronde cu tur cos ta cla caba, e ley ta cla for di algun luna caba, pero cu gobierno ta esun cu tin esaki wanta, pasobra e lo por crea resistencia den comunidad y no conta cu e sosten necesario cu tur su consecuencia. Algo luna atras, gremionan a haya sa cu riba un supuesto diabierna, gobierno lo mester a tuma e decision. Gobierno di su parti a confirma esey pa e portal aki, pero na final, Gobierno a hala atras y a opta pa no dicidi ainda. Pues ainda no ta conoci cua tasa lo usa y esey tin gremio hopi preocupa. Mayoria ta preocupa cu 1, e haltura di e tasa, y cu 2. e hecho cu tin no un sino dos tarifa cu lo kier introduci. Esey riba su mes lo bira un operacion imposibel pa hopi comerciante cu tin cu bay atende cu esaki unabez aña bolter.
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.